**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 22 Ιουλίου 2024, ημέρα Δευτέρα και ώρα 16.05΄, στην Αίθουσα **«Προέδρου Αθανασίου Κωνστ. Τσαλδάρη» (223)**  του Μεγάρου της Βουλής,συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Χριστόδουλου Στεφανάδη, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Παιδείας και Θρησκευμάτων και Αθλητισμού «Ρυθμίσεις για την Ψηφιακή Εκπαιδευτική Πύλη και το Ψηφιακό Φροντιστήριο, επαγγελματικός προσανατολισμός στη δευτεροβάθμια εκπαίδευση, μέτρα στήριξης του εκπαιδευτικού συστήματος στις απομακρυσμένες περιοχές και λοιπές ρυθμίσεις του Υπουργείου Παιδείας, Θρησκευμάτων και Αθλητισμού» (3η συνεδρίαση).

Στη συνεδρίαση παρέστησαν ο Αναπληρωτής Υπουργός Παιδείας, Θρησκευμάτων και Αθλητισμού, κ. Ιωάννης (Γιάννης) Βρούτσης, η Υφυπουργός Παιδείας, Θρησκευμάτων και Αθλητισμού, κυρία Ιωάννα Λυτρίβη, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Βλάσης Κωνσταντίνος, Βλαχάκος Νικόλαος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Καλλιάνος Ιωάννης, Καπετάνος Χρήστος, Κατσανιώτης Ανδρέας, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Μονογυιού Αικατερίνη, Μπαρτζώκας Αναστάσιος, Οικονόμου Θωμαΐς (Τζίνα), Πασχαλίδης Ιωάννης, Παππάς Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Ακρίτα Έλενα, Αυλωνίτης Αλέξανδρος – Χρήστος, Βέττα Καλλιόπη, Θρασκιά Ουρανία (Ράνια), Καλαματιανός Διονύσιος- Χαράλαμπος, Λινού Αθηνά, Μάλαμα Κυριακή, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Μεταξάς Βασίλειος, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Αναγνωστοπούλου Αθανασία (Σία), Τζούφη Μερόπη, Κουρουπάκη Ασπασία, Τσιρώνης Σπυρίδων, Καραναστάσης Αδαμάντιος, Μπιμπίλας Σπυρίδων, Κόντης Ιωάννης, Χαλκιάς Αθανάσιος, Κατσιβαρδάς Χαράλαμπος και Μανούσος Γεώργιος.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κυρίες και κύριοι συνάδελφοι, καλό απόγευμα.

 Αρχίζει η τρίτη συνεδρίαση της Επιτροπής μας.

 Συνεχίζουμε με θέμα ημερησίας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Παιδείας και Θρησκευμάτων και Αθλητισμού «Ρυθμίσεις για την Ψηφιακή Εκπαιδευτική Πύλη και το Ψηφιακό Φροντιστήριο, επαγγελματικός προσανατολισμός στη δευτεροβάθμια εκπαίδευση, μέτρα στήριξης του εκπαιδευτικού συστήματος στις απομακρυσμένες περιοχές και λοιπές ρυθμίσεις του Υπουργείου Παιδείας, Θρησκευμάτων και Αθλητισμού». Προτού εισέλθουμε στη συζήτηση, εισερχόμαστε στην ψήφιση επί της αρχής. Καλούνται οι Εισηγητές και οι Ειδικοί Αγορητές να ψηφίσουν επί της αρχής του νομοσχεδίου.

Τον λόγο έχει ο Εισηγητής της Πλειοψηφίας, κ. Ευάγγελος (Άγγελος) Συρίγος.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Εισηγητής της Πλειοψηφίας):** Υπέρ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Η Εισηγήτρια της Μειοψηφίας, κυρία Ουρανία (Ράνια) Θρασκιά.

**ΟΥΡΑΝΙΑ (ΡΑΝΙΑ) ΘΡΑΣΚΙΑ (Εισηγήτρια της Μειοψηφίας):** Επιφύλαξη.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** O Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ», κ. Στέφανος Παραστατίδης.

**ΣΤΕΦΑΝΟΣ ΠΑΡΑΣΤΑΤΙΔΗΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Επιφύλαξη.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** O Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κ. Ιωάννης Δελής.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Κατά.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Η Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», κυρία Σοφία Χάϊδω Ασημακοπούλου.

**ΣΟΦΙΑ ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Επιφύλαξη.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** H Ειδική Αγορήτρια της Κ.Ο. «ΝΕΑ ΑΡΙΣΤΕΡΑ», κυρία Μερόπη Τζούφη.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Κατά.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** O Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ“ΝΙΚΗ”», κ. Σπυρίδων Τσιρώνης.

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ“ΝΙΚΗ”»):** Κατά.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** O Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ», κ. Διαμαντής Καραναστάσης.

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Επιφύλαξη.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ο κ. Χαλκιάς από την Κ.Ο. «Σπαρτιάτες», απουσιάζει. Όταν έρθει θα ψηφίσει.

Όπως προκύπτει, σε κάθε περίπτωση, το σχέδιο νόμου του Υπουργείου Παιδείας και Θρησκευμάτων και Αθλητισμού «Ρυθμίσεις για την Ψηφιακή Εκπαιδευτική Πύλη και το Ψηφιακό Φροντιστήριο, επαγγελματικός προσανατολισμός στη δευτεροβάθμια εκπαίδευση, μέτρα στήριξης του εκπαιδευτικού συστήματος στις απομακρυσμένες περιοχές και λοιπές ρυθμίσεις του Υπουργείου Παιδείας, Θρησκευμάτων και Αθλητισμού», γίνεται δεκτό επί της αρχής, κατά πλειοψηφία.

Τον λόγο έχει ο Εισηγητής της Πλειοψηφίας, κ. Ευάγγελος (Άγγελος) Συρίγος.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Εισηγητής της Πλειοψηφίας):** Κύριε Πρόεδρε, κύριε Υπουργέ, κυρία Υπουργέ.

Όπως είχα πει και στην πρωτολογία μου, έχουμε ένα νομοσχέδιο, το οποίο είναι ερανιστικό και ως εκ της φύσεώς του έχει εντελώς διαφορετικής φύσεως διατάξεις. Θα επικεντρωθώ σε μερικές από αυτές, για τις οποίες άκουσα ιδιαίτερη κριτική.

 Ξεκινάω από αυτή που αφορά στο Ψηφιακό Φροντιστήριο. Επειδή άκουσα διάφορα σχόλια, «πάμε να φτιάξουμε εκπαιδευτική τηλεόραση» και τέτοια πράγματα. Πρέπει να καταλάβουμε τι είναι αυτό που έχουμε μπροστά μας. Έχουμε μπροστά μας εκπαιδευτικούς, οι οποίοι θα έχουν ως μοναδικό τους σκοπό την κάλυψη αυτών των αναγκών για το Ψηφιακό Φροντιστήριο και οι οποίοι θα προσφέρουν δυνατότητα ασύγχρονης και σύγχρονης τηλεκπαιδεύσεως. Η ασύγχρονη αφορά σε όλες τις τάξεις, από την πέμπτη δημοτικού, μέχρι τη δευτέρα λυκείου. Η σύγχρονη, δηλαδή, εκείνης της στιγμής, θα γίνεται από εκπαιδευτικούς δια ζώσης και είναι για την τρίτη λυκείου και αυτό είναι εξαιρετικά σημαντικό, διότι στην τρίτη λυκείου είναι τα παιδιά που αντιμετωπίζουν το μεγαλύτερο πρόβλημα. Υπ’ αυτήν την έννοια πρέπει να σας ομολογήσω ότι με ξεπερνάει η αντίληψη «Ά, δεν το θέλουμε. Γιατί; Διότι ξαναφέρνει από την «πίσω πόρτα», την εξ αποστάσεως εκπαίδευση».

Η εξ αποστάσεως εκπαίδευση χρησιμεύει για πολύ συγκεκριμένες περιπτώσεις. Σας το λέω ως καθηγητής στο πανεπιστήμιο. Το έζησα. Είναι εξαιρετικά βαρύ, δύσκολο, χάνεις την έννοια του μαθήματος στην τάξη. Πότε το κάνεις; Το κάνεις εξ ανάγκης. Το φροντιστήριο δεν έχει καμία σχέση με την εκπαίδευση αυτού του τύπου. Επομένως, μην μπερδεύουμε πράγματα τα οποία είναι μεταξύ τους άσχετα.

Επαγγελματικός προσανατολισμός. Προς τα πού θα προσανατολίζουμε τα παιδιά. Δεν μας ενδιαφέρει ότι ακούστηκε αυτό ως επιχείρημα δυο - τρεις φορές. Σήμερα τα παιδιά τρέχουν απ’ έξω δεξιά και αριστερά σε διάφορους, σε υπηρεσίες, οι οποίες μπορεί να μην είναι σοβαρές, μπορεί να είναι από ανθρώπους, οι οποίοι δεν έχουν ιδέα. Παλαιότερα, ο επαγγελματικός προσανατολισμός, στη δική μου εποχή, ήταν θέμα κάποιων σοφών ανθρώπων, οι οποίοι μπορούσαν να σε καθοδηγήσουν, να σου πουν δυο κουβέντες.

Πλέον τα πράγματα έχουν αλλάξει. Μόνο μια ματιά στο μηχανογραφικό, με τις εκατοντάδες διαφορετικά τμήματα και διαφορετικές κατευθύνσεις, όπου μία λέξη και μόνον μπορεί να κάνει τη διαφορά, δείχνει το πολύπλοκο του προβλήματος. Το γεγονός ότι θα έχουμε τη δυνατότητα στην πρώτη λυκείου, παρακαλώ, στην κρίσιμη ηλικία, να έχουμε αυτή την ευκαιρία στους μαθητές να μπορούν να έχουν σωστό επαγγελματικό προσανατολισμό, από εξειδικευμένους ανθρώπους, οι οποίοι θα είναι πιστοποιημένοι για αυτό που κάνουν, είναι ένα πολύ θετικό βήμα.

 Αυτόνομες τάξεις γυμνασίου σε απομακρυσμένες ορεινές περιοχές. Εδώ κι αν άκουσα πολλά και διάφορα. Κατ’ αρχάς, να επισημάνω ότι υπάρχουν στα σχολεία, στα γυμνάσια, οι λεγόμενες λυκειακές τάξεις. Τι σημαίνει αυτό; Σημαίνει ότι όπου δεν προβλέπεται η δυνατότητα, η προϋπόθεση ιδρύσεως λυκείου και υπάρχει ένας μικρός αριθμός μαθητών στην α΄ στη β΄ ή στην γ΄ τάξη του λυκείου, να μπορεί να λειτουργήσει λύκειο. Κατ’ αντιστοιχία, τώρα, όπου δεν πληρούνται οι προϋποθέσεις ιδρύσεως γυμνασίου, μπορούμε, κατά παρέκκλιση της διαδικασίας, να λειτουργεί αυτόνομη τάξη.

Είναι αυτό το οποίο ζήσαμε με τη Γαύδο, τα προηγούμενα χρόνια. Είναι ένα πρόβλημα που δημιουργείται σε ορεινές, νησιωτικές απομακρυσμένες περιοχές. Το ενδιαφέρον είναι ότι τα ίδια εκείνα Κόμματα, τα οποία άρχισαν να κατευθύνουν τους μύδρους τους κατά αυτής της διάταξης, είναι αυτά τα Κόμματα, τα οποία έλεγαν «βρείτε μία λύση στο θέμα της Γαύδου και το τι γίνεται με τα παιδιά που ζουν σε αυτές τις περιοχές» κλπ.

Από κει και πέρα, ένα σχόλιο για το άρθρο 14. Το άρθρο 14 αφορά στο πρόγραμμα PISA. Εδώ άκουσα το εξής ωραίο. Να μην αμείβονται, λέει, οι συγκεκριμένοι άνθρωποι. Για ποιο λόγο; Διότι δημιουργούμε ελιτίστικα σχολεία. Λοιπόν, να ενημερώσω ότι το πρόγραμμα PISA, είναι ένα πρόγραμμα, που τρέχει σε όλες τις χώρες του ΟΟΣΑ και στο πρόγραμμα αυτό, από πλευράς Ελλάδος, συμμετέχουν και μαθητές και δημοσίων και ιδιωτικών σχολείων.

Αυτό σημαίνει ότι αυτοί οι μαθητές αντανακλούν, φωτογραφίζουν όλη την ελληνική κοινωνία. Δεν υπάρχουν ελιτίστικα σχολεία. Εμάς δεν μας αρέσει αυτό το πρόγραμμα. Γιατί δε μας αρέσει; Διότι βλέπουμε τον εαυτό μας στον καθρέφτη. Γι’ αυτό δεν μας αρέσει και γι’ αυτό το λόγο λέμε αυτά που ακούστηκαν για το πρόγραμμα PISA και να μην αμείβονται οι άνθρωποι εκείνοι, οι οποίοι συντονίζουν τους εκπαιδευτές σε αυτά τα θέματα.

Θα μείνω σε ορισμένα άρθρα, όπως το άρθρο 30, για τις ψηφιακές υπηρεσίες, σχετικά με πιστοποιητικά, διότι ελέχθη και αυτό. Τι είναι αυτές οι υπηρεσίες; Είναι πιστοποιητικά τα οποία, εκ του νόμου, παρέχουν τα ανώτατα εκπαιδευτικά ιδρύματα. Είναι, δηλαδή, τίτλοι σπουδών, πιστοποιητικά ή βεβαιώσεις. Για να κυριολεκτούμε, είναι το 80% των ζητημάτων, με τα οποία ασχολείται μία γραμματεία στο πανεπιστήμιο.

Από την ώρα που φτιάχνεται αυτό το πιστοποιητικό, αυτομάτως η γραμματεία έχει τη δυνατότητα να ασχοληθεί με πολλά άλλα ζητήματα. Επομένως, η ηλεκτρονική δυνατότητα για κάτι τέτοιο, διευκολύνει κατά πολύ τη λειτουργία μιας γραμματείας και τη λειτουργία του ίδιου του πανεπιστημίου.

Έρχομαι στο άρθρο 37 και θέλω να συγχαρώ και τους εκπροσώπους του Πανεπιστημίου Δυτικής Αττικής, οι οποίοι αναφέρθηκαν σε αυτό το θέμα. Έχουμε τμήματα τα οποία ήταν πρώην ΤΕΙ, μετετράπησαν σε ΑΕΙ και υπήρξαν κάποια πρακτικά προβλήματα για εκείνους, που ήταν απόφοιτοι, πριν ολοκληρωθεί από την ΕΘΑΑΕ, η πιστοποίηση του τμήματος. Με τον τρόπο αυτόν, λύνεται ένα πολύ σημαντικό πρόβλημα και θα παρακαλούσα και τους συναδέλφους των άλλων Κομμάτων να το δουν με προσοχή και να το υπερψηφίσουν.

Έρχομαι στο άρθρο 45, πάλι για το οποίο άκουσα διάφορα περίεργα. Κατ’ οίκον διδασκαλία ή διδασκαλία σε νοσηλευτικά ιδρύματα. Τι είναι αυτό το πράγμα; Για όσους συναδέλφους δεν το καταλαβαίνουν, συστήνω ανεπιφύλακτα να επισκεφτούν το Σωματείο «Φλόγα», το οποίο είναι για μικρά παιδιά με καρκίνο και να δουν πώς κάνουν μάθημα μέσα. Ας καταλάβουμε τους γονείς τους, κύριοι συνάδελφοι. Τους έχει «πέσει ο ουρανός στο κεφάλι», μαθαίνουν ότι το παιδάκι τους, σε τρυφερότατη ηλικία, έχει μία πάθηση από την οποία μπορεί και να μη βγει ζωντανό.

Και εμείς τί τους λέμε; Τους λέγαμε ως τώρα πρέπει να πάτε σε συγκεκριμένες υπηρεσίες του δημοσίου, για να πάρετε τη βεβαίωση. Ενώ είναι ήδη μέσα σε δημόσιο νοσοκομείο, σε νοσοκομεία Παίδων, που δίνουν τις βεβαιώσεις. Τι κάνουμε; Διευκολύνουμε τη διαδικασία. Δεν κρύβεται τίποτα άλλο πίσω από αυτή την ιστορία. Ούτε ειδικές διαδικασίες για κάποιους, που δεν θέλουν να κάνουν μάθημα, ούτε τίποτε άλλο. Ας επισκεφθούν το Σωματείο «Φλόγα», το οποίο κάνει μία εξαιρετική δουλειά εδώ και πολλά χρόνια και ας δουν τι γίνεται με το θέμα των παιδιών με καρκίνο.

Έρχομαι στο άρθρο 69, το οποίο αφορά σε ζητήματα ομογενειακών σχολείων, της Κωνσταντινουπόλεως και του Ελληνικού Γυμνασίου και Λυκείου Ίμβρου. Εδώ και πάρα πολλά χρόνια, είχαμε ένα τεράστιο πρόβλημα. Η Τουρκία έχει αλλάξει το εκπαιδευτικό της σύστημα και είχαμε ένα τεράστιο πρόβλημα, σε σχέση με την αντιστοιχία, συν το ότι οι μαθητές Έλληνες πολίτες, οι οποίοι φοιτούν σε αυτά τα σχολεία, στο τέλος της διαδικασίας δεν παίρνανε απολυτήριο από τα συγκεκριμένα σχολεία.

Αυτό ήταν επιλογή της Τουρκίας, διότι προσπαθούσε δήθεν να συμμορφωθεί με τη συνθήκη της Λοζάνης. Εμείς θέλουμε σε αυτά τα σχολεία να πηγαίνουν παιδιά από την Ελλάδα, τα παιδιά των ατόμων, που υπηρετούν στην ελληνική πρεσβεία, στο ελληνικό προξενείο, σε υπηρεσίες του ΝΑΤΟ, που βρίσκονται στην Κωνσταντινούπολη και σε άλλες υπηρεσίες. Θέλουμε να πηγαίνουν Έλληνες πολίτες σε αυτά τα σχολεία. Βελτιώνει και το επίπεδό τους και δίνει μια ζωντάνια. Δυστυχώς, ο αριθμός των μαθητών αυτών έχει μειωθεί πάρα πολύ. Είναι, μαζί με τα σχολεία της Ίμβρου και Τένεδου, περίπου 300 άτομα, 299 ή 301 την περσινή χρονιά. Λύνουμε το πρόβλημα ότι αυτά τα παιδιά είχαν έναν τίτλο σπουδών που έλεγε έχει παρακολουθήσει και έπρεπε να μπει σε μια ολόκληρη διαδικασία για να αναγνωριστεί.

Τελευταίο σημείο, το οποίο επίσης θα παρακαλούσα τους συναδέλφους από τα άλλα Κόμματα να το δουν, με ιδιαίτερη προσοχή, είναι το άρθρο 70. Το άρθρο 70 μιλάει για αλλαγή του άρθρου 18Α του νόμου 4301/2014 και είναι μέτρα στηρίξεως θρησκευτικών κοινοτήτων, που έχουν υποστεί ολοκαύτωμα ή γενοκτονία αναγνωρισμένη από τη Βουλή των Ελλήνων. Η Βουλή των Ελλήνων έχει αναγνωρίσει τρεις γενοκτονίες, το ολοκαύτωμα των Εβραίων, τη γενοκτονία των Αρμενίων και προφανώς τη γενοκτονία των δικών μας ανθρώπων, των Ελλήνων του Πόντου, των Ελλήνων της Μικράς Ασίας.

Οι δικοί μας άνθρωποι προστατεύονται από τις υπάρχουσες διατάξεις. Με τη συγκεκριμένη διάταξη, που έχουμε, μπορούμε πλέον να πούμε ότι είναι ένα πολύ σημαντικό βήμα και δίνεται η δυνατότητα να τύχουν αρωγής και μέτρων στηρίξεως οι συγκεκριμένες κοινότητες από το Υπουργείο Παιδείας και Θρησκευμάτων. Και ιδίως τα σχολεία τους, που έχουν, τα οποία είναι μη κερδοσκοπικού χαρακτήρα και μπορεί πραγματικά το ελληνικό κράτος να τα βοηθήσει. Το θεωρώ πολύ σημαντική διάταξη και είναι κάτι, το οποίο μπορούμε να προβάλουμε και διεθνώς, ως πρωτοπορία της Ελλάδος σε αυτό τον τομέα.

Σας ευχαριστώ πάρα πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κ. Συρίγο.

Τον λόγο έχει η κυρία Ουρανία Θρασκιά, Εισηγήτρια της Μειοψηφίας.

**ΟΥΡΑΝΙΑ (ΡΑΝΙΑ) ΘΡΑΣΚΙΑ (Εισηγήτρια της Μειοψηφίας):** Σας ευχαριστώ, κύριε Πρόεδρε. Ας ξεκινήσουμε από το άρθρο 3. Διατείνεστε πως στοχεύετε στον ψηφιακό μετασχηματισμό της εκπαίδευσης. Με ποιον τρόπο, είναι η ερώτηση. Με την πρόβλεψη Ψηφιακού Φροντιστηρίου, όπως αναφέρεται στην παράγραφο 1 και 2, που έρχεται ακριβώς να επικυρώσει τα υφιστάμενα κενά στη μαθησιακή διαδικασία για μαθητές από την Ε΄ Δημοτικού μέχρι και την Γ΄ Λυκείου με τη μορφή σύγχρονης, αλλά και ασύγχρονης εκπαίδευσης. Δηλαδή, αυτό που σας ενοχλεί, κύριε Συρίγο. Μια εκπαιδευτική τηλεόραση είναι, αφού είναι κονσέρβα από τα παλιά, χωρίς καμία αλληλεπίδραση μεταξύ μαθητών και εκπαιδευτικών. Σας το είπαμε και στην πρώτη συνεδρίαση της Επιτροπής. Για εμάς, τον ΣΥΡΙΖΑ - Προοδευτική Συμμαχία, ο στόχος είναι η ισότιμη για όλους, ισχυρή και ποιοτική εκπαίδευση μέσα στα σχολεία, που θα αποκλείει την ανάγκη της φροντιστηριακής στήριξης. Για εσάς η θεσμοθέτηση του Ψηφιακού Φροντιστηρίου αποτελεί μια συνειδητή πολιτική επιλογή και αυτό επιβεβαιώνεται από τα κίνητρα, που παρέχονται για τη στελέχωσή του.

Διαβάζουμε στην παράγραφο 3α’ και β’, ότι «ο χρόνος απόσπασης των εκπαιδευτικών που θα αποσπώνται λογίζεται ως πραγματική διδακτική υπηρεσία. Ως μονάδες μετάθεσης υπολογίζονται οι μονάδες που προβλέπονται για την πλησιέστερη προς τον τόπο της υπηρεσίας τους σχολική μονάδα και επιπλέον 6 μονάδες για κάθε έτος, καθώς επίσης και ότι οι αποσπώμενοι εκπαιδευτικοί λαμβάνουν για τη διδακτική υπηρεσία τους δύο μονάδες ανά έτος οι οποίες προσμετρώνται στη διαδικασία επιλογής και τοποθέτησης στελεχών εκπαίδευσης.» Αυτό δεν είναι μια προνομιακή μεταχείριση; Δεν δημιουργεί αδικίες και ανισότητες μεταξύ των εκπαιδευτικών;

Έχουμε, επίσης, σοβαρή ανησυχία για την παράγραφο 3 γ’ , όπου ορίζει ότι οι ως άνω αποσπώμενοι εκπαιδευτικοί επιλέγονται, με βάση συγκεκριμένα προσόντα, όπως η εμπειρία, η επιστημονική κατάρτιση στην εξ αποστάσεως εκπαίδευση, οι επικοινωνιακές δεξιότητες και η προσωπικότητά τους με απόφαση του Γενικού Γραμματέα Πρωτοβάθμιας, Δευτεροβάθμιας Εκπαίδευσης και Ειδικής Αγωγής, κατόπιν εισήγησης Τριμελούς Επιτροπής, η οποία συγκροτείται προς το σκοπό αυτό πάλι με απόφαση του Γενικού Γραμματέα. Και φυσικά, η ανησυχία αυτή προκύπτει από την αοριστία, ως προς τα κριτήρια, αλλά και τη διαδικασία της επιλογής. Και είναι ανησυχία σοβαρή, ως προς την αξιοπιστία της διαδικασίας και κατ’ επέκταση, ως προς τη διαφάνεια και την αξιοκρατία.

Περνάω στην παράγραφο 8, στην επίμαχη διάταξη, τη διάταξη που συμπυκνώνει τελικά την ουσία της πολιτικής σας. «Με απόφαση του Υπουργού Παιδείας και ύστερα από εισήγηση του ΙΕΠ δύναται να επεκτείνεται η ψηφιακή εκπαίδευση παντού - και το παντού είναι κυριολεκτικό - σε όλες τις τάξεις των σχολείων, όλων των βαθμίδων εκπαίδευσης, σε όλα τα μαθήματα, με κάθε ψηφιακό τρόπο (σύγχρονη, ασύγχρονη ή συνδυασμό αυτών) και μάλιστα με δικό της πρόγραμμα, που θα καθορίζει τον τρόπο συμμετοχής των μαθητών και των εκπαιδευτικών με δικά της μαθήματα και ώρες διδασκαλίας, ακόμα και με δικό της σχολικό έτος.»

Κι εδώ όλοι μας οι φόβοι για ένα άλλο εκπαιδευτικό σύμπαν επιβεβαιώνονται. Είναι πράγματι, το λιγότερο, λυπηρό ότι αντί να προχωράμε μπροστά, αντί να καλύπτουμε τα κενά και να επενδύουμε στην εκπαίδευση, εμείς να επιχειρηματολογούμε εδώ για τα αυτονόητα, για την αξία, δηλαδή και τη μοναδικότητα της ζωντανής διαδικασίας της τάξης, για το λειτούργημα του εκπαιδευτικού, που ο ρόλος του δεν περιορίζεται σε αυτόν του διδάσκοντα, αλλά επεκτείνεται και σε αυτόν του παιδαγωγού και του καθοδηγητή και φυσικά, για τη μοναδική σχέση, που δημιουργεί με τους μαθητές, εξαιτίας αυτού του πολλαπλού ρόλου.

Έρχεστε με το άρθρο 4 να λάβετε μέριμνα για τον επαγγελματικό προσανατολισμό στη δευτεροβάθμια εκπαίδευση. Τι κάνετε επί της ουσίας; Τον παραχωρείτε σε οικονομικούς φορείς, χωρίς καμία μέριμνα για επιστημονικές και εκπαιδευτικές δικλείδες ασφαλείας, με ό,τι αυτό συνεπάγεται για τη συμβουλευτική των μαθητών. Προβλέπεται ρητά ότι ο μαθητής χρήστης επιλέγει από το σχετικό Μητρώο τον οικονομικό φορέα, που αναλαμβάνει την υλοποίηση των υπηρεσιών ατομικής συμβουλευτικής επαγγελματικού προσανατολισμού, στον οποίο αποδίδεται απευθείας η οικονομική διευκόλυνση. Αυτό είναι που μετράει; Δεν είναι όλα θέμα κόστους. Αυτό που μετράει, πέρα και πάνω από όλα, είναι μια ουσιαστική καθοδήγηση του μαθητή, με στόχο να διαπιστωθούν η κλίση, οι δεξιότητες και κυρίως η επιθυμία του, ώστε να θέσει ο ίδιος ο μαθητής τους στόχους για το μέλλον του.

Με το άρθρο 5, εισάγεται το εφεύρημα των αυτόνομων τάξεων γυμνασίου σε απομακρυσμένες ορεινές περιοχές για τις οποίες μάλιστα προβλέπεται, εκτός από τη φυσική παρουσία τριών εκπαιδευτικών και τη συμπλήρωση ωραρίου σε αυτές από εκπαιδευτικούς της πρωτοβάθμιας εκπαίδευσης. Και δεν σταματάτε εκεί, αλλά δύναται να προβλέπεται συμπληρωματική διδασκαλία, μέσω σύγχρονης εξ αποστάσεως εκπαίδευσης από εκπαιδευτικού πλησιέστερου γυμνασίου, στο οποίο υπάγεται η αυτόνομη τάξη για τα μαθήματα του ωρολογίου προγράμματος, που δε δύναται να διδαχθούν από τους εκπαιδευτικούς, που υπηρετούν στην αυτόνομη τάξη του γυμνασίου ή τους εκπαιδευτικούς των κοινών ειδικοτήτων κλάδων του δημοτικού σχολείου - νηπιαγωγείου στην ίδια αυτή απομακρυσμένη περιοχή.

Και προσπαθείτε να μας πείσετε γιατί; Ότι ενδιαφέρεστε ουσιαστικά για την απρόσκοπτη πρόσβαση στην εκπαιδευτική διαδικασία των μαθητών, που ζουν σε αυτές τις περιοχές και όχι για την εξοικονόμηση εντός πολλών εισαγωγικών πόρων;

 Μέσω των σχολείων, που θα οδηγηθούν σε κλείσιμο, γιατί κοστίζουν τελικά ακριβά στην Κυβέρνηση;

 Μέσω του περιορισμού των εκπαιδευτικών;

 Όχι απλά, δεν ενδιαφέρεστε για την ουσιαστική στήριξη των μαθητών σε αυτές τις περιοχές, αλλά κινείστε προς την εντελώς αντίθετη κατεύθυνση. Λιγότερη χρηματοδότηση, λιγότερη μόρφωση, κυριολεκτική εγκατάλειψη αυτών των μαθητών. Αυτό, που κάνετε, είναι η κατηγοριοποίηση των σχολείων, των μαθητών, αλλά και των εκπαιδευτικών, γιατί υπάρχει μια σαφής διάκριση μεταξύ κύριων και δευτερευουσών ειδικοτήτων στο δημόσιο σχολείο. Γιατί, αν δεν είναι αυτή η επιδίωξη σας, γιατί τότε δεν επενδύετε στη μεταφορά των εν λόγω μαθητών στο πλησιέστερο σχολείο, ώστε να ληφθεί μέριμνα για την ολόπλευρη ανάπτυξη τους;

 Ακόμα και έτσι, γιατί δεν προβλέπετε αυστηρές δικλείδες ασφαλείας, ώστε αυτές οι διατάξεις να μην οδηγήσουν στη σταδιακή απομόνωση της φυσικής τάξης και την πλήρη ψηφιοποίηση της διδασκαλίας;

 Γιατί δεν δημιουργείτε τις προϋποθέσεις;

 Γιατί δεν παρέχετε, λόγου χάρη, κίνητρα στους εκπαιδευτικούς, ώστε να υπηρετούν σε αυτές τις απομακρυσμένες περιοχές, να λύνονται ζητήματα, όπως αυτό της στέγης;

 Άρθρα 6 και 7. Σας το έχουμε τονίσει επανειλημμένα, το Bullying εντός- εκτός και πέριξ του σχολείου, τσακίζει καθημερινά τους μαθητές, τις οικογένειες τους και την εκπαιδευτική κοινότητα. Ακόμα και τώρα, που τα μέτρα, τα οποία λάβατε, οργανώνοντας και μάλιστα επικοινωνιακές φιέστες, αποδεικνύονται εν τοις πράγμασι, ανεπαρκή.

Συνεχίζετε, να προβάλλετε την ηλεκτρονική πλατφόρμα, ως το εργαλείο για την αντιμετώπιση της βίας και του εκφοβισμού. Συνεχίζετε να μένετε μακριά από τις σύγχρονες ακαδημαϊκές προσεγγίσεις, την ακαδημαϊκή σκέψη και τα προηγμένα συστήματα εκπαίδευσης, εμμένοντας σε αναχρονιστικές μεθόδους και προκρίνοντας την αυστηροποίηση των ποινών και την τιμωρία. Το έχουμε πει, με όλους τους τόνους, η απάντηση στη βία, πρέπει να δοθεί κυρίως, μέσω προληπτικής και όχι κατασταλτικής ή τιμωρητικής δράσης. Η λύση βρίσκεται στην επανορθωτική δικαιοσύνη. Είμαστε πάντα εδώ για να συζητήσουμε όλα αυτά, που κατά καιρούς έχουμε προτείνει, αλλά προς το παρόν μας έχετε αγνοήσει.

 Εσείς θέλετε να συνεπικουρούνται σχετικά με ειδικά επιστημονικά ζητήματα και κατευθύνσεις από ειδικούς συμβούλους. Βεβαίως, φυσικά θέλουμε την παρουσία ειδικών συμβούλων και μάλιστα, υπερθεματίζω σε αυτό, λέγοντας ότι όταν το θύμα της ενδοσχολικής βίας είναι άτομα με χρόνια πάθηση, νοητική αναπηρία, αυτισμό κτλ. πιθανόν, να χρειάζεται η συνδρομή πιο εξειδικευμένων ειδικών επιστημόνων. Αποτελεί και αίτημα της Ε.Σ.Α.μεΑ, αλλά έτσι θα εντάξουμε τους ειδικούς, πάλι με αναθέσεις στον ιδιωτικό τομέα;

 Επιτρέψτε μου και μια ερώτηση για τις εκστρατείες ενημέρωσης, για την πρόληψη και την αντιμετώπιση της ενδοσχολικής βίας και τα σεμινάρια των εκπαιδευτικών. Με ποιον τρόπο διασφαλίζεται το περιεχόμενό τους;

 Σας το ρωτώ, γιατί έχουμε γίνει αποδέκτες παραπόνων και καταγγελιών από εκπαιδευτικούς, σχετικά με την καταλληλόλητα του υλικού, αλλά και της οδηγίες, που λαμβάνουν, να αποτρέπουν τους γονείς από το να απευθυνθούν στην αστυνομία ή σε ψυχολόγους, γιατί περιπλέκουν τα πράγματα. Έχει περιέλθει, κάτι τέτοιο στη γνώση σας;

 Πάμε στο άρθρο 18. Με αφορμή το εν λόγω άρθρο, που αφορά στις μεταθέσεις των εκπαιδευτικών με ποσοστό αναπηρίας άνω του 80%, πρέπει να τονίσουμε την ανάγκη να διασφαλιστεί η δικαιοσύνη στις μεταθέσεις των ειδικών κατηγοριών. Να ανοίξουμε τη συζήτηση, αναλαμβάνοντας υπόψη τις επιστημονικές τεκμηριώσεις και την επικαιροποίηση του πλαισίου ασθενειών. Πρέπει να συμφωνήσουμε ότι το εν λόγω πλαίσιο είναι απαρχαιωμένο και είναι πραγματικά ανατριχιαστικό να μιλάμε, για παράδειγμα, ότι δικαιούται μετάθεση εκπαιδευτικός, που νοσεί από καρκίνο, αν ο καρκίνος είναι μεταστατικός. Αν δεν επικαιροποιηθεί το πλαίσιο, ουσιαστικά θα τίθενται τεράστια εμπόδια στην εφαρμογή ρυθμίσεων, σαν αυτήν.

 Περνώντας στις ρυθμίσεις, που αφορούν στην Ανώτατη Εκπαίδευση, στο άρθρο 38, διαβάζω απ’ το σχέδιο νόμου. «Ίδρυση, συγχώνευση, κατάτμηση, μεταβολή γνωστικού αντικειμένου, μεταβολή έδρας, ακαδημαϊκής μονάδας επιπέδου σχολής ή τμήματος Ανώτατου Εκπαιδευτικού Ιδρύματος και κατάργηση ακαδημαϊκής μονάδας επιπέδου σχολής πραγματοποιείται με Προεδρικό Διάταγμα, που εκδίδεται, ύστερα από πρόταση των Υπουργών Παιδείας, Οικονομικών και Εσωτερικών, καθώς και η γνώμη της Συγκλήτου των ΑΕΙ και της Εθνικής Αρχής Ανώτατης Εκπαίδευσης». Δηλαδή, τμήματα αλλά και σχολές ολόκληρες θα καταργούνται στο εξής, ακόμη ευκολότερα, με Προεδρικό Διάταγμα, παρακάμπτοντας ουσιαστικά τη Σύγκλητο, αλλά και την κοινοβουλευτική διαδικασία.

Οι τρεις Υπουργοί, που συμπράττουν, και ο Υπουργός Εσωτερικών, εδώ να μας εξηγήσετε το σκεπτικό σας, θα αποφασίζουν για την ίδρυση, συγχώνευση και κατάργηση ακαδημαϊκών μονάδων. Αυτό τι είναι; Προεόρτιο για τις καταργήσεις τμημάτων, λόγω της ελάχιστης βάσης εισαγωγής;

 Η κατάργηση τμημάτων, αγαπητοί συνάδελφοι, είναι ακαδημαϊκό θέμα υψηλής σπουδαιότητας. Και άρα, πρέπει πάση θυσία να παραμείνει η αρμοδιότητα στη Σύγκλητο. Θα πρέπει, λοιπόν, η γνώμη της Συγκλήτου να μην είναι απλή, που σημαίνει ότι οι εκάστοτε Υπουργοί θα μπορούν να την παρακάμψουν, αλλά σύμφωνη. Το ίδιο ισχύει και για τη γνώμη της ΕΘΑΕΕ.

Άρθρο 40. Σχετικά με το ανώτατο όριο αποδοχών μελών Δ.Ε.Π.. Καταργείται από την εν λόγω διάταξη, ότι στο όριο αυτό περιλαμβάνονται και οι πρόσθετες αμοιβές από τη συμμετοχή σε έργα, προγράμματα που χρηματοδοτούνται από εθνικούς πόρους. Αυτό τι είναι τώρα; Κάποιο δώρο σε όσους έχουν προγράμματα από εθνικούς πόρους; Διαφωνούμε. Πρέπει να υπάρχει ανώτατο όριο και να μην καταργηθεί.

 Άρθρο 42. Οι πανεπιστημιακοί μπορούν να μετακινούνται σε όποια άλλα Α.Ε.Ι., εκτός Αθήνας και Θεσσαλονίκης, με λιγότερα έτη θητείας στο τμήμα προέλευσης. Από 10, πλέον 7 και δεν εμποδίζονται από τη βαθμίδα τους. Έχω την αίσθηση ότι αυτή η διευκόλυνση των μετακινήσεων μπορεί να επιχειρεί να δημιουργήσει συμπάθειες για την Κυβέρνηση, μεταξύ όσων υπηρετούν εκτός των δύο μεγάλων αστικών κέντρων.

Επίσης, θέλουμε οπωσδήποτε να δούμε για ποιο λόγο, ενώ υπήρχε στο κείμενο της διαβούλευσης, το είπε και η κυρία Λινού, αποσύρθηκε τελικά από το τελικό κείμενο το άρθρο, που αφορά στη συνέχιση της εκπαιδευτικής λειτουργίας, πρώην τμημάτων Τεχνολογικών Εκπαιδευτικών Ιδρυμάτων. Αναφερθήκατε, κυρία Λινού, στην Εθνική Σχολή Δημόσιας Υγείας. Επρόκειτο για μια ρύθμιση, που θα κάλυπτε, πράγματι, την ανάγκη για πρώτο κύκλο σπουδών στη δημόσια υγεία. Για ποιο λόγο αφαιρέθηκε; Η περαιτέρω καθυστέρηση θεσμοθέτησης του δημιουργεί μεγάλο έλλειμμα στελεχών στο χώρο της επιδημιολογίας, της βιοστατιστικής, των λοιμωδών νοσημάτων, της εκτίμησης κινδύνου, της επικοινωνίας στην υγεία και πολλά άλλα. Πρόβλημα ιδιαίτερα αισθητό, που το καταλάβαμε και κατά την περίοδο της πανδημίας.

Και τέλος, το άρθρο 47 και τα υπόλοιπα θα τα πούμε στη β’ ανάγνωση. Σχετικά με την αναπλήρωση αιρετών μελών υπηρεσιακών συμβουλίων εκπαιδευτικών και μελών Ειδικού Εκπαιδευτικού Προσωπικού και Ειδικού Βοηθητικού Προσωπικού, ειλικρινά, δεν κατανοούμε κάτι που υπερβαίνει τη λογική. Για ποιο λόγο στα υπηρεσιακά συμβούλια, μετά από παραίτηση αιρετού, η θέση δεν καλύπτεται από τον επόμενο; Το είπαμε, το ακούσαμε και από τους φορείς.

Μόνο να τελειώσω με το άρθρο 94, που διαχωρίζεται και επιφυλάσσομαι για τα υπόλοιπα. Το ύψος του προστίμου, σε περίπτωση παρότρυνσης, υποκίνησης, ενθάρρυνσης ή αποδοκιμασίας επεισοδίων - μιλάμε για τις αθλητικές ρυθμίσεις - ρατσιστικών συμπεριφορών και εν γένει φαινομένων βίας. Δείχνετε ότι η Κυβέρνηση δεν έχει αντιληφθεί το μέγεθος ή τη φύση του προβλήματος, της βίας εντός και εκτός των αγωνιστικών χώρων.

Για τα υπόλοιπα ζητήματα, συμπεριλαμβανομένης και της εκκλησιαστικής εκπαίδευσης, για την οποία έχουμε, ως πάγια θέση τη μη υπαγωγή της στη Γενική Γραμματεία, αλλά και στον εκάστοτε Υφυπουργό, θα αναφερθούμε ειδικότερα και κατά τη β’ ανάγνωση. Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Σας ευχαριστούμε πολύ. Προτού προχωρήσουμε, τι ψηφίζει ο κύριος Χαλκιάς;

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «**[**ΣΠΑΡΤΙΑΤΕΣ**](https://www.hellenicparliament.gr/Vouleftes/Ana-Koinovouleftiki-Omada/?partyId=746c1fd2-6d73-470b-943c-b0340109fa50)**»):** Eπιφύλαξη, κύριε Πρόεδρε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Επόμενος ομιλητής είναι ο κύριος Στέφανος Παραστατίδης, Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ».

**ΣΤΕΦΑΝΟΣ ΠΑΡΑΣΤΑΤΙΔΗΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Κυρίες και κύριοι συνάδελφοι, τοποθετήθηκα στην α’ συνεδρίαση, σε σχέση με το σύνολο του νομοσχεδίου, που κατ’ εμάς αποτελεί ένα ακόμη τεκμήριο του πώς αντιλαμβάνεται η παρούσα ηγεσία του Υπουργείου Υγείας την άσκηση εκπαιδευτικής πολιτικής. Αναζητούμε τους τίτλους στα μέσα μαζικής ενημέρωσης και συνεχίζουμε με τη λογική του «business as usual». Αποσπασματική κάλυψη νομοθετικών κενών, απουσία ενός συνολικού σχεδιασμού, έλλειψη θέσεων, προτάσεων και οράματος, απόρριψη ενός θεσμοθετημένου εθνικού διαλόγου για την παιδεία.

Σε ό,τι αφορά τώρα τις παρατηρήσεις μας, κατ’ άρθρο.

Στο άρθρο 3. Το Ψηφιακό Φροντιστήριο είναι μια θετική εξέλιξη, ωστόσο φοβόμαστε ότι με τα μέχρι στιγμής δεδομένα δημιουργούνται οι προϋποθέσεις ενός φιάσκου. Είμαστε πολύ πίσω στην ψηφιοποίηση και την ανάρτηση του υποστηρικτικού εκπαιδευτικού υλικού, αλλά και ο αριθμός των εκπαιδευτικών, που θα κληθούν να φέρουν εις πέρας το έργο, είναι πάρα πολύ μικρός. 88 εκπαιδευτικοί για όλους τους μαθητές της χώρας. Αποκαλύπτοντας, μάλλον και τις προσδοκίες του Υπουργείου, για το βαθμό ανταπόκρισης των μαθητών.

Στο άρθρο 4. Και εδώ ξεκινάμε μία πρωτοβουλία, χωρίς να υπάρχει το απαιτούμενο προσωπικό. Με 400 άτομα στο Μητρώο Πιστοποιημένων Συμβούλων.

Στο άρθρο 5. Περιμένουμε από το Υπουργείο μια απάντηση. Υπάρχει σχεδιασμός για την κατάργηση σχολικών μονάδων, σε απομακρυσμένες και παραμεθόριες περιοχές και αντικατάστασή τους από αυτόνομες τάξεις; Ναι ή όχι; Και σε κάθε περίπτωση, πόσους μαθητές αφορούν οι αυτόνομες τάξεις;

Υπάρχει κάποια μελέτη, που έχει διεξάγει το Υπουργείο;

Αν ναι, να τη γνωρίζουμε. Είστε, στα λόγια τουλάχιστον, υπέρμαχος των ανοικτών δεδομένων, οπότε θα το αποδείξετε προφανώς αυτό στην πράξη.

Άρθρα 6 και 7, εδώ έχουμε μια ιδιαίτερη σπουδή του Υπουργείου να παραδώσει τη διαχείριση της πλατφόρμας και των αναφορών σε ιδιώτες. Είμαστε αντίθετοι σε ζητήματα τόσο ευαίσθητα, που αφορούν ανήλικους μαθητές και περιστατικά βίας, να εμπλέκονται ιδιωτικοί φορείς. Πρέπει το έργο αυτό να ανατεθεί σε ειδικό επιστημονικό προσωπικό, που θα προσλάβει το Υπουργείο από τους πίνακες ψυχολόγων και κοινωνικών λειτουργών, τους οποίους, άλλωστε, έχουν ανάγκη τα σχολεία και οι εκπαιδευτικές δομές.

Στο άρθρο 16, δημιουργούνται πολλοί προβληματισμοί.

Καταρχήν, τι γίνεται λάθος στα πρότυπα και πειραματικά σχολεία και δεν στελεχώνονται οι κενές θέσεις από μόνιμους και προσοντούχους εκπαιδευτικούς, ώστε να αναγκάζεστε να καλείτε αναπληρωτές και να προτεραιοποιείτε αυτά τα σχολεία στην πρόσληψή τους.

Επίσης, όλη η αρχιτεκτονική του συστήματος, όπως το διαμορφώνετε, ξέρετε πού θα οδηγήσει;

Ακόμα και οι αναπληρωτές, που θα πηγαίνουν σε αυτά τα σχολεία, δεν θα είναι από αυτούς, που βρίσκονται ψηλότερα στους αξιολογικούς πίνακες των αναπληρωτών, αλλά χαμηλά, ακριβώς γιατί ο προσδιορισμός των κενών στα πρότυπα και πειραματικά θα ολοκληρώνεται σε χρονικό σημείο, όπου αναγκαστικά τα κενά θα καλύπτονται από τη β’ φάση αναπληρωτών.

Άρα, κάνουμε βουτιά στους αξιολογικούς πίνακες, για να πληρώσουμε τα κενά στα πρότυπα πειραματικά.

Περιμένουμε με ενδιαφέρον το αυτόματο σύστημα εντοπισμού των κενών, για το οποίο δεσμευτήκατε στο μέσο του προηγούμενου σχολικού έτους.

Στο άρθρο 18, είναι ορθή η ρύθμιση, αλλά πρέπει να έχει αναδρομική ισχύ.

Στο άρθρο 23, ακούσαμε τον Εισηγητή της Πλειοψηφίας να αιτιολογεί την αύξηση του χρονικού διαστήματος επικαιροποίησης της άδειας λειτουργίας, από δύο έτη, που ίσχυε μέχρι πρότινος, στην πενταετία. Το κάνετε τώρα με το επιχείρημα ότι ο χρόνος αυτός της διετίας ποτέ δεν τηρούνταν.

Άρα, εύλογα να υποθέσω ότι αν και η πενταετία δεν τηρηθεί, εφεξής θα την κάνουμε δεκαετία.

Σε ό,τι αφορά τώρα τις διατάξεις για την ανώτατη εκπαίδευση, θα ξεκινήσω με αυτές, που απαλείφθηκαν από το αρχικό σχέδιο νόμου, μετά τη διαβούλευση. Περιμένουμε μια εξήγηση, διότι και οι τρεις διατάξεις ήταν θετικές.

Κατ’ αρχήν, το πρώτο, το πρώην άρθρο 32, το οποίο προέβλεπε μεταφορά αρμοδιότητας για τη συγκρότηση του Συμβουλίου του Κέντρου Επιμόρφωσης και Δια βίου Μάθησης στα ΑΕΙ, από τον πρύτανη στη Σύγκλητο.

Δεύτερον, το πρώην άρθρο 34. Με το άρθρο αυτό, δινόταν η ενδεδειγμένη λύση στο Τμήμα Πολιτικών Δημόσιας Υγείας του Πανεπιστημίου Δυτικής Αττικής, που αποτελεί το καθολικό διάδοχο τμήμα της πρώην Εθνικής Σχολής Δημόσιας Υγείας, καθώς προβλεπόταν η συνέχιση της λειτουργίας του, με προσφορά προγραμμάτων σπουδών και α΄ κύκλου. Παρ’ όλα αυτά, το άρθρο αυτό απαλείφθηκε στο υπό ψήφιση σχέδιο νόμου.

Περιμένουμε μία εξήγηση, με δεδομένο ότι μιλάμε για μία σχολή στρατηγικής σημασίας σε ό,τι αφορά το αντικείμενο σπουδών, με ιστορία σχεδόν ενός αιώνα στη χώρα.

Τρίτον, το πρώην άρθρο 41, που επεξέτεινε την ενίσχυση αποσπάσεων, λόγω συνυπηρέτησης, όχι μόνο σε συζύγους, αλλά και σε συμβιούντες δημοσίους υπαλλήλους στρατιωτικούς, λειτουργούς κ.τ.λ., στους οποίους περιλαμβάνονταν και όλες οι κατηγορίες του προσωπικού των ΑΕΙ.

Γιατί αποσύρθηκε και το συγκεκριμένο άρθρο;

Σε ό,τι αφορά τα υπόλοιπα άρθρα του Μέρους αυτού, τα 11 από τα 15 τροποποιούν για μία ακόμη φορά το Νόμο Κεραμέως. Δε χρειάζεται να πω κάτι επιπλέον σε αυτό.

Στο άρθρο 33, βλέπουμε μια αύξηση των εισακτέων 30% επί του αριθμού των εισακτέων στις θεολογικές σχολές.

Με ποια λογική, άραγε; Αυτό γίνεται, χωρίς αντίστοιχη αύξηση των διδασκόντων και βελτίωση των υποδομών.

Στο άρθρο 35, δε μπορούμε να καταλάβουμε τι ακριβώς εξυπηρετεί ο νέος αυτός ο ρόλος και για ποιο λόγο αποδίδεται με αυτόν τον τρόπο σε μέλη Δ.Ε.Π.. Είναι παντελώς ακατανόητος ο τρόπος, με τον οποίο νομοθετείτε.

Στο άρθρο 37 είναι θετική η επαγγελματική κατοχύρωση των πτυχιούχων μηχανικών πενταετούς φοίτησης, όμως παραμένει σε εκκρεμότητα και η επαγγελματική κατοχύρωση πτυχιούχων πρώην ΤΕΙ άλλων ειδικοτήτων.

Στο άρθρο 38, αφαιρείτε ακόμη μία αρμοδιότητα από τη Σύγκλητο και μάλιστα πολύ ουσιαστική και μεταφέρετε στο Συμβούλιο Διοίκησης.

Στο άρθρο 41, μειώνεται το ποσοστό παρακράτησης των ερευνητικών πανεπιστημιακών ινστιτούτων από τους ΕΛΚΕ των ΑΕΙ, από 50% σε 40%. Άρα, μείον στα έσοδα των ΑΕΙ.

Αυτή η απώλεια πώς θα υποκατασταθεί, με ποια νέα εισροή;

 Στο άρθρο 44. Η πρακτική άσκηση είναι αναπόσπαστο τμήμα της εκπαίδευσης, που προηγείται της λήψης πτυχίου. Συνεπώς, η όποια αποζημίωση - αμοιβή των φοιτητών θα πρέπει να καλύπτεται από δημόσια χρηματοδότηση και όχι πάλι μέσω των ΕΛΚΕ ή από προγράμματα.

Στο άρθρο 56. Το ακατάσχετο θα πρέπει να αναφέρεται σε όλα τα θρησκευτικά νομικά πρόσωπα δημοσίου δικαίου.

Στο άρθρο 67. Γνωρίζετε πολύ καλά ότι η διάταξη δεν θα φέρει κάποια ιδιαίτερη αλλαγή στα μέχρι τώρα ισχύοντα, καθώς το πρόβλημα δημιουργείται, όταν υπάρχει διεκδίκηση και όταν η διεκδίκηση φέρεται ενώπιον δικαστηρίου. Τα ελληνικά δικαστήρια, λοιπόν, όταν δεν υπάρχουν πρακτικά των επιτροπών, δεν αναγνωρίζουν κυριότητα.

Στο άρθρο 68. Δημιουργείται μία ακόμα γραφειοκρατική διαδικασία παντελώς αχρείαστη. Κατ’ αρχήν, επιτρέπετε την απόσπαση μόνο των υπαλλήλων της γενικής κυβέρνησης στα νομικά πρόσωπα δημοσίου δικαίου και όχι το αντίθετο. Γιατί;

Για τις διατάξεις που αφορούν την ΕΘΑΑΕ, η θέση μας είναι γνωστή με την επισήμανση, ότι η ΕΘΑΑΕ θα πρέπει, πρώτον, να αλλάξει αποστολή, δεύτερον να συνιστά πραγματικά ανεξάρτητη αρχή και όχι να επικυρώνει τις ήδη ληφθείσες αποφάσεις του Υπουργείου.

Στο άρθρο 88. Αντικαθιστάτε ένα κώλυμα, που κρίθηκε παράνομο, ως αντισυνταγματικό, με ένα νέο κώλυμα, που κατά πάσα πιθανότητα θα έχει την ίδια τύχη.

Θα κλείσω την παρούσα εισήγησή μου με την επισήμανση, ότι στη μεγάλη τους πλειοψηφία οι διατάξεις του παρόντος νομοσχεδίου τροποποιούν νομοθετήματα της ίδιας Κυβέρνησης, που κυβερνά την ίδια χώρα, την τελευταία πενταετία. Σε πολλές από αυτές τις διατάξεις δεν έχουμε απλά διορθωτικές κινήσεις, σε μια προϋπάρχουσα μεταρρύθμιση, αλλά ολοκληρωτική αλλαγή πορείας, αλλά πάντα προς τη λάθος κατεύθυνση.

Οφείλω, όμως, να αναφερθώ στο εξής· ο τρόπος με τον οποίο νομοθετούμε στη χώρα και ιδιαίτερα στο χώρο της παιδείας, χρειάζεται μία γενναία αλλαγή παραδείγματος. Χρειάζεται μία πολιτική συμφωνία σφυρηλατημένη σε ένα θεσμοθετημένο εθνικό διάλογο για την παιδεία και η υλοποίηση και νομοθέτηση πραγματικών μεταρρυθμίσεων για την παιδεία, που θα διασφαλίσουν το χαρακτήρα της, ως δημοσίου αγαθού, θα ενισχύουν την κοινωνική κινητικότητα και θα εγγυώνται ότι οι φτωχότεροι, οι πιο αδύναμοι, οι πιο ευάλωτοι δεν θα μένουν πίσω. Δυστυχώς η Κυβέρνηση αυτή δεν μπορεί να σταθεί στο ύψος των περιστάσεων. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε κ. Παραστατίδη.

Τον λόγο έχει ο κ. Ιωάννης Δελής, Ειδικός Αγορητής της Κοινοβουλευτικής Ομάδας του Κομμουνιστικού Κόμματος Ελλάδας.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Ευχαριστώ πολύ, κύριε Πρόεδρε. Ισχυρίζεται το Υπουργείο στο άρθρο 1, ότι με το πολυνομοσχέδιο αυτό στηρίζεται, λέει, η διαδικασία της μάθησης και αποφεύγεται η δημιουργία γνωστικών κενών. Και επιπλέον, ότι στηρίζονται οι οικονομικά ασθενέστεροι, καθώς και οι μαθητές απομακρυσμένων και ακριτικών περιοχών. Αρκεί, όμως, μια απλή ανάγνωση των άρθρων, για να διαπιστώσει κάποιος ότι οι πραγματικές, οι μεγάλες, οι πιεστικές ανάγκες των σχολείων και των μαθητών δεν υπηρετούνται από το νομοσχέδιο και σε πολλές δε περιπτώσεις υπονομεύονται από αυτό.

Τα αγκάθια, λοιπόν, αυτού του νομοσχεδίου, που δεν είναι και λίγα, θα αναδείξουμε εδώ.

Βλέπετε η εκπαιδευτική πολιτική της σημερινής Κυβέρνησης, όπως και όλων βέβαια, είναι πολύ γερά καρφωμένη σε εκείνες τις ράγες, οι οποίες οδηγούν κατευθείαν σε σχολεία μεταξύ τους διαφοροποιημένα και άρα και πολλών κατηγοριών - αυτόνομα τα ονομάζετε - και σε σχολεία μέσα στα οποία, βέβαια θα αλωνίζουν οι ιδιωτικοί φορείς και επιχειρήσεις, ευαίσθητα, καθώς τα θέλετε και πρόθυμα να ανταποκρίνονται στις όποιες απαιτήσεις της αγοράς. Θέλετε, λοιπόν, πραγματικά εκεί στην Κυβέρνηση να στηρίξετε τη διαδικασία της μάθησης; Ε, τότε διορίστε και μονιμοποιήστε άμεσα όλους τους συμβασιούχους αναπληρωτές εκπαιδευτικούς, που εργάζονται στα σχολεία και αναβάθμισε την ενισχυτική διδασκαλία και την πρόσθετη διδακτική στήριξη, που τις αφήνετε να μαραζώνουν. Κοντά 53.000 έφτασαν να είναι οι αναπληρωτές συμβασιούχοι εκπαιδευτικοί την περσινή σχολική χρονιά. Οι 28.000 στην πρωτοβάθμια. Και αυτό με όλους τους κόφτες, που βάλατε να λειτουργούν για την ειδική αγωγή και την παράλληλη στήριξη των μαθητών, παρά τις συγχωνεύσεις και καταργήσεις τμημάτων και σχολείων, που συνεχίζονται ασταμάτητα, παρά τα 27ρια και βάλε τμήματα των μαθητών. Μόνο έτσι, θα σταματήσει επιτέλους, με τον διορισμό, δηλαδή και τη μονιμοποίηση όλων των αναπληρωτών, και αυτό το απαράδεκτο φαινόμενο να στέλνετε χιλιάδες αναπληρωτές εκπαιδευτικούς στα σχολεία, ακόμα και στη μέση της χρονιάς, ακόμη και για πανελλαδικώς εξεταζόμενα μαθήματα. Μονιμοποιείστε, λοιπόν, όλους τους αναπληρωτές άμεσα.

Αυτός, μάλιστα, είναι ένας πολύ πρακτικός και πολύ αποτελεσματικός τρόπος για να αποφεύγεται η δημιουργία γνωστικών κενών. Εσείς, όμως, δεν κάνετε αυτά τα τόσο λογικά και αυτονόητα. Τα θεωρείτε κόστος δυσβάσταχτο. Αν ήταν, όμως, για το ΝΑΤΟ, για τους εφοπλιστές, τους τραπεζίτες, τους μεγαλοεργολάβους, εκεί γίνεστε χουβαρντάδες.

Αντί, λοιπόν, να ενισχύσετε και να υποστηρίξετε τη ζωντανή μάθηση, την υποκαθιστάτε με την ψηφιακή και εξ αποστάσεως - και μάλιστα πού; Εκεί, στις απομακρυσμένες και ορεινές περιοχές, με τις Ψηφιακές Αυτόνομες Τάξεις του Γυμνασίου του άρθρου 5. Και για ποιους, ακόμα, παρακαλώ; Για τους φτωχούς μαθητές των λυκείων, με το λεγόμενο «Ψηφιακό Φροντιστήριο» του άρθρου 3. Δηλαδή, για ποιους τα προορίζετε όλα αυτά; Μα, ακριβώς για όλους εκείνους τους μαθητές, οι οποίοι τη ζωντανή και φυσική εκπαίδευση και μάθηση τη χρειάζονται περισσότερο απ’ όλους.

Και τι νομίζετε, ότι όλα τα παιδιά έχουν τις ίδιες δυνατότητες πρόσβασης στα ψηφιακά εργαλεία; Δεν θυμάστε τι έγινε, στην πανδημία, με την τηλεκπαίδευση και πόσα παιδιά τελικά έμειναν έξω από αυτήν; Και επειδή οι προθέσεις σας δεν κρύβονται, στο άρθρο 3 παράγραφος 8, νομοθετείτε την πλήρη γενίκευση της ψηφιακής εκπαίδευσης παντού, καθώς με Απόφαση του Υπουργού Παιδείας, ύστερα από εισήγηση του ΙΕΠ, δύναται να επεκτείνεται η εφαρμογή της ψηφιακής εκπαίδευσης και σε άλλες τάξεις σχολικών μονάδων όλων των βαθμίδων της εκπαίδευσης και σε επιπλέον μαθήματα. Ψηφιακά υποκατάστατα της εκπαίδευσης μοιράζετε, λοιπόν, παντού, αντί για το αναγκαίο και εφικτό, σήμερα, σε κάθε γωνιά της χώρας, τη συναρπαστική και ανεπανάληπτα μοναδική ζωντανή διαδικασία της σχολικής μάθησης. Και να πώς, στα χέρια της δικής σας πολιτικής, τα τεχνολογικά επιστημονικά επιτεύγματα της ανθρωπότητας μετατρέπονται και υποβιβάζονται σε εργαλεία αντιλαϊκά.

Την ίδια στιγμή, με το άρθρο 43, τι λέτε; Για την κάλυψη – λέει – των λειτουργικών αναγκών των διοικητικών Υπηρεσιών του ΔΟΑΤΑΠ, μπορεί να αποσπώνται εκπαιδευτικοί της πρωτοβάθμιας και της δευτεροβάθμιας εκπαίδευσης. Δηλαδή, συγγνώμη, έχουμε στα σχολεία τόσους πολλούς εκπαιδευτικούς, που μας περισσεύουν και μπορούμε να τους στέλνουμε και για διοικητικές δουλειές, σε άλλες υπηρεσίες; Και γιατί ο ΔΟΑΤΑΠ και όλοι αυτοί οι Οργανισμοί δεν προσλαμβάνουν το προσωπικό, που χρειάζονται; Για ποιο λόγο, τότε, τους κάνετε αυτούς τους διαγωνισμούς του ΑΣΕΠ, ε;

Και κάτι ακόμα. Πέρυσι, το Υπουργείο Παιδείας ανακάλεσε όλες τις μονιμοποιήσεις των νεοδιόριστων, που έκανε το ίδιο μάλιστα, προκειμένου να τους εκβιάσει με την αξιολόγηση. Ήρθε, λοιπόν, τις προάλλες, το Διοικητικό Εφετείο των Αθηνών και ακύρωσε αυτές τις Ανακλητικές σας Πράξεις. Πλέον, δεν έχετε κανένα δικαίωμα να εκβιάζετε και να ταλαιπωρείτε όλους αυτούς τους νεοδιόριστους και οφείλετε άμεσα να προχωρήσετε στην αυτοδίκαιη μονιμοποίησή τους, με την παρέλευση της διετίας.

Στο άρθρο 4, αναφέρεται ότι δημιουργείται Μητρώο Επαγγελματικού Προσανατολισμού, στο οποίο καταχωρίζονται οι οικονομικοί φορείς, που δραστηριοποιούνται στον τομέα του επαγγελματικού προσανατολισμού. Ο μαθητής-χρήστης επιλέγει τον οικονομικό φορέα, που αναλαμβάνει την υλοποίηση των υπηρεσιών ατομικής συμβουλευτικής επαγγελματικού προσανατολισμού, στον οποίον αποδίδεται απευθείας η οικονομική διευκόλυνση. Πρόκειται για απαράδεκτη, απευθείας μάλιστα είσοδο και εμπλοκή επιχειρήσεων και ιδιωτών στο μάθημα του σχολικού επαγγελματικού προσανατολισμού. Και μάλιστα με το αζημίωτο, αφού θα πληρώνονται και από πάνω για τις επαγγελματικές τους συμβουλές. Άλλο ένα αίτημα, λοιπόν, του Συνδέσμου Ελλήνων Βιομηχάνων για την εκπαίδευση ικανοποιείται από μια αστική Κυβέρνηση και φυσικά αποκαλύπτεται έτσι και το τι εννοείτε, όταν μιλάτε για το ανοιχτό στην κοινωνία σχολείο. Το οποίο, βέβαια, σχολείο, όσο το κλείνετε μεθοδικά, απέναντι στη στέρεη επιστημονική γνώση, για χάρη κάποιων εφήμερων και ληξιπρόθεσμων δεξιοτήτων, τόσο περισσότερο το ανοίγετε -με το άρθρο 7- σε «κάθε καρυδιάς καρύδι» ιδιωτικούς φορείς να μπαινοβγαίνουν στα σχολεία και να υλοποιούν -άκουσον, άκουσον- ακόμα και προγράμματα αντιμετώπισης της ενδοσχολικής βίας.

Για την Κυβέρνηση, αυτό μάλλον ήταν που έλειπε και τώρα πια με τους ιδιώτες μέσα στα σχολεία, μαζί με την πλατφόρμα, βέβαια, η ενδοσχολική βία είναι θέμα χρόνου να εκλείψει. Τέτοια επιστημονική προσέγγιση. Από αυτό και μέχρι το δικαίωμα σε διάφορους ιδιωτικούς φορείς να αναλαμβάνουν, παρακαλώ, ακόμα και την επιμόρφωση των εκπαιδευτικών του δημόσιου σχολείου, άρθρο 72, η απόσταση δεν είναι παρά μερικά άρθρα δρόμος. Μ’ αυτά και μ’ αυτά, το πάρτι για τους εμπόρους της γνώσης όλο και μεγαλώνει, ενώ σύμφωνα με τη λογική σας και οι μαθητές ωφελούνται αφού μαθαίνουν, παραδείγματος χάρη, γραμματική, με τις προσκλήσεις για πάρτι.

Θέλουμε, όμως, να σταθούμε λίγο περισσότερο στην ειδική αγωγή, η οποία συμμετέχει με 3 άρθρα και τι άρθρα, στο νομοσχέδιο αυτό. Φυσικά, δεν μπορούμε και δεν πρέπει να ξεχάσουμε ότι την περασμένη σχολική χρονιά και για πέντε ολόκληρους μήνες, τη μισή χρονιά, δηλαδή, 1.000 παιδιά με αναπηρία και άλλα τόσα χωρίς δεν πήγαιναν στα σχολεία τους, γιατί δεν είχαν κατοχυρωθεί τα ανάλογα δρομολόγια στους ιδιώτες. Τώρα στο νομοσχέδιο και σε συνέχεια των προηγούμενων, που έλεγα με το 45ο άρθρο, δίνεται η δυνατότητα και εδώ σε διάφορους ιδιωτικούς φορείς και νομικά πρόσωπα ιδιωτικού δικαίου να παρέχουν σε άτομα άνω των 15 ετών ειδική αγωγή, με τις δομές τους, ιδιωτικές δομές, αναγνωρισμένες μάλιστα από το κράτος και ως σχολικές μονάδες ειδικής αγωγής. Αντί δηλαδή, που τώρα χρειάζεται όσο ποτέ, να ενισχύσετε ουσιαστικά την ειδική αγωγή, εσείς τι κάνετε; Παραχωρείτε ακόμα περισσότερο χώρο στην ιδιωτική, όπως λέτε, πρωτοβουλία, να κάνει μπίζνες στην ειδική αγωγή. Μπίζνες, δηλαδή, με τον πόνο και τις ανάγκες των ανθρώπων.

Δεν είναι αυτό, όμως, το μόνο κακό στο άρθρο 45, καθώς τροποποιείτε τον ν. 3699/2008 - έναν δικό σας νόμο, της δικής σας Κυβέρνησης - προς το χειρότερο και εμάς τουλάχιστον, ξέρετε, δεν μας ξεγελάτε, γιατί αυτή η τροποποίηση δεν αφορά τελικά μόνο την παράγραφο 4 του άρθρου 6 του ν.3699, όπως παραπλανητικά αναφέρετε, αλλά αφορά και στην παράγραφο 5 του ίδιου νόμου, η οποία επί της ουσίας, με τη σημερινή τροποποίηση, σχεδόν απενεργοποιείται. Τι λέει αυτή η παράγραφος; Για κάθε μαθητή με αναπηρία και ειδικές εκπαιδευτικές ανάγκες το εξατομικευμένο πρόγραμμα εκπαίδευσης σχεδιάζεται από τη διεπιστημονική ομάδα του οικείου ΚΕΔΔΥ, ΚΕΔΑΣΥ, τώρα, συντάσσεται και υλοποιείται από τον αρμόδιο εκπαιδευτικό ειδικής αγωγής, σε συνεργασία με τον εκπαιδευτικό της τάξης, τον σχολικό σύμβουλο ειδικής αγωγής και το σύμβουλο. Στο σχεδιασμό αυτού του εξατομικευμένου προγράμματος εκπαίδευσης συμμετέχει και ο γονέας ή ο κηδεμόνας του μαθητή και το ειδικό εκπαιδευτικό προσωπικό των σχολικών μονάδων ειδικής αγωγής, μετά από πρόσκληση του οικείου ΚΕΔΑΣΥ. Αυτό είναι, που υπονομεύεται, άμεσα με το άρθρο αυτό, καθώς επιχειρείτε να απαλλαγείτε από τη θεσμική σας ευθύνη - γιατί αυτό πάτε να κάνετε - η οποία προκύπτει από ένα δικό σας παλιότερο νόμο, τον ν. 3699, ευθύνη να ασχοληθείτε εξατομικευμένα, όπως πρέπει, με τον κάθε μαθητή με αναπηρία και να στηρίξετε τον αρμόδιο εκπαιδευτικό της ειδικής αγωγής και εκπαίδευσης, γιατί και εδώ υπολογίζετε το δημοσιονομικό κόστος και φτάνετε να διαστρεβλώνετε τη λογική της μη διάκρισης και φτάνετε να υποβιβάζετε τη συμπερίληψη σε έναν αδυσώπητο κόφτη και εργαλείο για την κατάργηση κάθε εξατομικευμένης στήριξης παιδιών με αναπηρίες. Σας βολεύει πάρα πολύ δημοσιονομικά, τις ανάγκες αυτών των παιδιών να τις ομογενοποιήσετε, τσάτρα - πάτρα που λέμε και μετά να τις τσουβαλιάσετε σε ένα γενικό πλαίσιο, ώστε να χρειαστείτε έτσι λιγότερες δαπάνες και για προσλήψεις και για αναγκαίους χώρους παρέμβασης και για επιστημονικά εργαλεία και για μέσα. Με λίγα λόγια, θέλετε να ξεμπερδεύετε σιγά - σιγά με την ενασχόληση με τον κάθε μαθητή με αναπηρία χωριστά, γιατί αυτό θεωρείται κοστοβόρο για την πολιτική σας και γι’ αυτό τα ωθείτε αυτά τα παιδιά στο περιθώριο της εκπαιδευτικής και δυστυχώς, όχι μόνο διαδικασίας, γιατί εκεί ακριβώς οδηγεί αυτά τα παιδιά η κυβερνητική αναλγησία και η λογική σας περί κόστους - οφέλους, την ώρα που χρειάζονται και δικαιούνται την κατ’ οίκον φυσική και ζωντανή, επαναλαμβάνω φυσική, διαπροσωπική διδασκαλία, εσείς τους πετάτε μια τηλεκπαίδευση. 944.56)

Με την ίδια ακριβώς λογική συμπεριφέρεστε και στους νεοδιόριστους εκπαιδευτικούς με αναπηρία, καθιερώνετε, με έναν αυθαίρετο εντελώς τρόπο, ένα ποσοστό 75% αναπηρίας, για να θεμελιώσουν δικαίωμα απόσπασης και 80% και άνω, για να θεμελιώσουν δικαίωμα μετάθεσης, χωρίς καμία απολύτως επιστημονική τεκμηρίωση, μόνο και μόνο, για να περιορίσετε αυτές τις κατηγορίες.

Σταματώ εδώ, κύριε Πρόεδρε, θα συνεχίσω τη τοποθέτησή μας για τα άρθρα πάνω στα θέματα της Ανώτατης Εκπαίδευσης και του Αθλητισμού στην επόμενη συνεδρίαση.

Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει η Ειδική Αγορήτρια της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ, Σοφία Χάιδω Ασημακοπούλου.

**ΣΟΦΙΑ ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ):** Σας ευχαριστώ, κύριε Πρόεδρε. Κύριε Υπουργέ, κυρία Υφυπουργέ, κυρίες και κύριοι συνάδελφοι, ξεκινώντας από τα άρθρα 1 και 2, ως προς το σκοπό και το αντικείμενο του παρόντος, πολλές φορές, ως ΕΛΛΗΝΙΚΗ ΛΥΣΗ, έχουμε επισημάνει την ανάγκη εκσυγχρονισμού της επαγγελματικής εκπαίδευσης και της μείωσης της γραφειοκρατίας, την ανάγκη παροχής κινήτρων, τη στήριξη των οικονομικά ασθενέστερων, παρέχοντάς τους πρόσβαση στην εκπαίδευση.

Το άρθρο 3 προβλέπει τη δημιουργία ψηφιακής εκπαιδευτικής πύλης, η οποία θα λειτουργεί ως πύλη ψηφιακού εκπαιδευτικού περιεχομένου και υπηρεσιών σύγχρονης και ασύγχρονης εξ αποστάσεως εκπαίδευσης, στην πρωτοβάθμια και δευτεροβάθμια εκπαίδευση. Η μεταδοτικότητα εκπαιδευτικών, μέσα σε μία αίθουσα, είναι χωρίς αντίρρηση πολύ καλύτερη, σε σχέση με την άψυχη ψηφιακή εκπαίδευση, πίσω από μια οθόνη, όπου ο μαθητής μπορεί να μην παρακολουθεί καν. Η τάση για εκσυγχρονισμό θα οδηγήσει μελλοντικά στη κατάργηση των σχολείων, αφού όλα πλέον θα γίνονται ψηφιακά, κάτι όμως που προφανώς επ’ ουδενί δεν θέλουμε. Μόνο συμπληρωματικά μπορεί να εφαρμοστεί μια τέτοια ρύθμιση.

Υπάρχουν αρκετά αδιευκρίνιστα ζητήματα, όπως κάθε πότε θα έχουν πρόσβαση σε αυτή την πλατφόρμα οι μαθητές, κάθε πότε θα γίνονται μαθήματα, πώς θα συγκροτούνται τα τμήματα, από πόσα άτομα, ποιος θα διαχειρίζεται αυτήν την πλατφόρμα, ποια εταιρεία και με τι κόστος, αν θα έχουν πρόσβαση όλοι οι μαθητές ταυτόχρονα. Δεν φαίνεται να υπάρχει δυνατότητα η παρακολούθηση του ψηφιακού φροντιστηρίου, τουλάχιστον των περιεχομένων ασύγχρονης εκπαίδευσης και από μαθήτριες και μαθητές της Ομογένειας.

Πέρα από την ενίσχυση της γλωσσομάθειας και τη γνώση της ελληνικής ιστορίας, θα μπορούσε να ενισχύσει και τους δεσμούς με την πατρίδα. Αναφέρεται, ότι για την κάλυψη αυτών των αναγκών της εκπαίδευσης, αποσπάται για ένα σχολικό έτος, με δυνατότητα παράτασης, ο αναγκαίος αριθμός εκπαιδευτικών της πρωτοβάθμιας και δευτεροβάθμιας εκπαίδευσης. Οι εκπαιδευτικοί επιλέγονται, με βάση συγκεκριμένα προσόντα, όπως η εμπειρία, η επιστημονική κατάρτιση στην εξ αποστάσεως εκπαίδευση, οι επικοινωνιακές δεξιότητες και η προσωπικότητά τους, με απόφαση του Γενικού Γραμματέα πρωτοβάθμιας δευτεροβάθμιας εκπαίδευσης και ειδικής αγωγής, κατόπιν εισήγησης τριμελούς επιτροπής. Οι εκπαιδευτικοί θα παρέχουν σύγχρονη εκπαίδευση, το ανώτερο 9 ώρες εβδομαδιαίως, υπό τις οδηγίες του συντονιστή και στο υπόλοιπο του ωραρίου τους θα παρέχουν ασύγχρονη εκπαίδευση, ιδίως με τη διόρθωση ασκήσεων, εργασιών και διαγωνίσματα. Τα κριτήρια, με τα οποία θα επιλέγονται οι εκπαιδευτικοί, είναι σχεδόν φωτογραφικά, αφού θα επιλέγονται και με βάση, για παράδειγμα, τις επικοινωνιακές δεξιότητες, μετά από εισήγηση μιας «τοποθετημένης» επιτροπής.

Το παρόν άρθρο έχει και αρκετές εξουσιοδοτικές διατάξεις. Χαρακτηριστική είναι αυτή, που αναφέρει, ότι με υπουργική απόφαση εκδίδεται πρόσκληση εκδήλωσης ενδιαφέροντος για την επιλογή των αποσπώμενων εκπαιδευτικών και καθορίζονται τα ειδικότερα κριτήρια επιλογής και το αντικείμενο απασχόλησής τους. Αντιλαμβανόμαστε ότι και έτσι όπως τίθεται ανωτέρω, στις θέσεις αυτές θα γίνουν φωτογραφικές τοποθετήσεις. Άλλη μία εξουσιοδοτική διάταξη είναι αυτή, που προβλέπει ότι με υπουργική απόφαση δύναται να επεκτείνεται η εφαρμογή της ψηφιακής εκπαίδευσης και σε άλλες τάξεις σχολικών μονάδων όλων των βαθμίδων της εκπαίδευσης και σε πλέον μαθήματα να τροποποιούνται τα μαθήματα, για τα οποία παρέχεται ψηφιακή εκπαίδευση και άλλα. Όλα θα τα ρυθμίζει ο αρμόδιος Υπουργός.

Σας ζητήσαμε να φέρετε στην ακρόαση φορέων εκπροσώπους από το Ελληνικό Δίκτυο Ανοικτής και Εξ Αποστάσεως Εκπαίδευσης, που είναι οι κατεξοχήν ειδικοί στην εξ αποστάσεως εκπαίδευση και αρνηθήκατε. Η Πρόεδρος του Δικτύου είναι Προϊσταμένη Εκπαιδευτικής Ραδιοτηλεόρασης και Ψηφιακών Μέσων στο Υπουργείο Παιδείας και ο Αντιπρόεδρος Καθηγητής του Ελληνικού Ανοικτού Πανεπιστημίου και Κοσμήτορας της Σχολής Ανθρωπιστικών Επιστημών και ο πλέον ειδικός για τα θέματα, που αφορούν στην εξ αποστάσεως εκπαίδευση.

Σε αυτό το σχέδιο νόμου, υπάρχουν διατάξεις για αυτοδύναμη εξ αποστάσεως σχολική εκπαίδευση στο άρθρο 5, καθώς και συμπληρωματική εξ αποστάσεως σχολική εκπαίδευση στα άρθρα 3 και 4.

Επίσης, η ιδέα του ψηφιακού φροντιστηρίου δεν είναι σημερινή. Η πλατφόρμα ασύγχρονης συμπληρωματικής εκπαίδευσης ψηφιακά εκπαιδευτικά βοηθήματα «studyfor exams.gr» είναι για τα πανελλαδικώς εξεταζόμενα μαθήματα. Λειτουργεί παραπάνω από 10 χρόνια. Η πρόσβαση στο περιεχόμενο του κάθε βοηθήματος είναι ελεύθερη, χωρίς κανένα περιορισμό. Η δημιουργία του ιστότοπου ξεκίνησε το 2010 και η ανάρτηση του υλικού για τα έξι πρώτα βοηθήματα ολοκληρώθηκε το πρώτο εξάμηνο του 2013.

Από το Σεπτέμβριο του 2013, εθελοντές εκπαιδευτικοί συνεισφέρουν στη βελτίωση και επικαιροποίηση του περιεχομένου. Το 2017, αναρτήθηκε σταδιακά το βοήθημα της Νεοελληνικής Γλώσσας και το 2019 το βοήθημα της Χημείας Ομάδας Προσανατολισμού Θετικών Σπουδών. Τα μαθήματα, που προσφέρονται, είναι Αρχαία Ελληνικά - Φιλοσοφικός Λόγος, Μαθηματικά Ομάδας Προσανατολισμού Θετικών Σπουδών, Οικονομίας και Πληροφορικής, Νεοελληνική Γλώσσα, Φυσική Ομάδας Προσανατολισμού Θετικών Σπουδών, Χημεία Ομάδας Προσανατολισμού Θετικών Σπουδών, Λατινικά Ομάδες Προσανατολισμού Ανθρωπιστικών Σπουδών, καθώς και τα μη πανελλαδικώς εξεταζόμενα μαθήματα, Μαθηματικά και Στοιχεία Στατιστικής Γενικής Παιδείας, μάθημα που εξετάζεται πανελλαδικώς για τους υποψηφίους των ΕΠΑΛ και η Βιολογία Γενικής Παιδείας.

Δαπανήθηκαν κάποια χρήματα. Ασχολήθηκαν επί μακρόν ένας αξιόλογος αριθμός εκπαιδευτικών. Ως τώρα, έγινε κάποιου είδους αξιολόγηση για τη λειτουργία της πλατφόρμας; Εμείς δεν βρήκαμε κάτι. Σήμερα, ρωτήσαμε τον Πρόεδρο του ΙΕΠ, αλλά απάντηση στο όσον αφορά την ως άνω αξιολόγηση, δεν πήραμε. Επίσης και αυτή η πλατφόρμα δεν είναι προσβάσιμη σε μαθήτριες και μαθητές με αναπηρίες, αλλά δεν θα περιμέναμε και κάτι καλύτερο.

Ακόμη και σήμερα, ο ιστότοπος του Υπουργείου Παιδείας, Θρησκευμάτων και Αθλητισμού δεν έχει συμμορφωθεί με τις διατάξεις του νόμου 4727 του 2020. Στην πρώτη ερώτησή μας, επί του θέματος, 13/1/2022, μας απαντήσατε ότι το όλο έργο βρίσκεται αυτή τη στιγμή στο στάδιο της οριστικοποίησης της νέας σχεδίασης, καθώς και των τελικών ελέγχων για θέματα χωροθέτησης λειτουργικών ενοτήτων. Παρά τον μεγάλο όγκο πληροφοριών και κατηγοριών του κεντρικού ιστότοπου, από τεχνικής άποψης, έχει ολοκληρωθεί η ενσωμάτωση πρακτικών, που διασφαλίζουν την πρόσβαση στον ιστότοπο του ΥΠΕΘ από άτομα με σωματικές αναπηρίες. Απομένει το στάδιο έγκρισης της τελικής διεπαφής.

Στη δεύτερη ερώτησή μας, 11/7/2023, μας απαντήσατε, στις 21/8/2023, ότι το έργο ήταν σε στάδιο ολοκλήρωσης, με μόνη εκκρεμότητα την έγκριση τελικής διεπαφής, καθώς και αναδιαμόρφωσης - επικαιροποίησης περιεχομένου, προκειμένου εν συνεχεία να δημοσιευθεί. Ωστόσο, η διαδικασία δεν ολοκληρώθηκε, λόγω αναγκαίας αλλαγής της πλατφόρμας διαχείρισης περιεχομένου και, κατά συνέπεια, χρειάζεται εκ νέου επανασχεδιασμός, καθώς και η χρήση τροποποιημένων εργαλείων και ότι το έργο έχει προγραμματιστεί να οριστικοποιηθεί και να δημοσιευθεί, μετά την ολοκλήρωση των επαναληπτικών πανελλαδικών εξετάσεων.

Έχουν περάσει 2,5 χρόνια και ακόμα περιμένουμε την έγκριση της τελικής διεπαφής; Όταν λέτε «μετά την ολοκλήρωση των επαναληπτικών πανελλαδικών εξετάσεων», για ποια χρονιά μιλάτε; Μπορεί και του 2030;

Στο άρθρο 4, προβλέπεται η δημιουργία ηλεκτρονικής εφαρμογής, η οποία είναι προσβάσιμη, μέσω της Ενιαίας Ψηφιακής Πύλης της Δημόσιας Διοίκησης Gov.gr, με σκοπό την παροχή υπηρεσιών ατομικής συμβουλευτικής επαγγελματικού προσανατολισμού σε μαθητές του λυκείου. Στην εφαρμογή αυτή, δικαίωμα πρόσβασης έχουν οι μαθητές της πρώτης τάξης του γενικού λυκείου ή του επαγγελματικού λυκείου ή του ενιαίου ειδικού επαγγελματικού γυμνασίου-λυκείου.

Σχετικά με τη διαδικασία, που ακολουθείται, η Υπηρεσία Ατομικής Συμβουλευτικής Επαγγελματικού Προσανατολισμού διενεργείται, κάθε σχολικό έτος, από τις αρχές Σεπτεμβρίου, έως το τέλος Νοεμβρίου και περιλαμβάνει 2 μέρη. Το πρώτο μέρος περιλαμβάνει τη συμπλήρωση τυποποιημένου ερωτηματολογίου επαγγελματικού προσανατολισμού σε ψηφιακή μορφή, ενώ το δεύτερο μέρος περιλαμβάνει ατομική συνεδρία, η οποία πραγματοποιείται, διαδικτυακά, με σύμβουλο επαγγελματικού προσανατολισμού.

Ο επαγγελματικός προσανατολισμός είναι απολύτως απαραίτητος για τους μαθητές, όχι μόνο της Α` τάξης του Λυκείου, ώστε αυτοί να επιλέξουν το επάγγελμα, που θα ακολουθήσουν στο μέλλον. Θα μπορούσε, βέβαια, να γίνει και διά ζώσης και όχι ηλεκτρονικά, έτσι ώστε ο σύμβουλος να έχει άμεση επαφή με το μαθητή. Βλέπουμε ότι πάλι προτιμάτε μια ψηφιακή υπηρεσία.

Φυσικά, η παρούσα ρύθμιση δεν εισάγεται μόνο για τους μαθητές, αλλά και για να δώσει η Κυβέρνηση δουλειά σε εταιρείες, που χειρίζονται τέτοιες πλατφόρμες. Ποιος θα αναλάβει τη λειτουργία αυτής της εφαρμογής και με τι κόστος; Σύμφωνα και με την Ελληνική Εταιρεία Συμβουλευτικής και Προσανατολισμού, «πρόκειται για μία δια βίου διαδικασία, η οποία δε μπορεί να αφορά μόνο στο πρώτο τρίμηνο της Α` Λυκείου και δε μπορεί να ολοκληρώνεται σε μία συμβουλευτική συνάντηση του μαθητή με το σύμβουλο και, μάλιστα, εξ αποστάσεως.»

Η συμπλήρωση ενός ερωτηματολογίου επαγγελματικού προσανατολισμού μπορεί να μας δώσει χρήσιμες πληροφορίες, αλλά δε μπορεί, επ’ ουδενί, να υποκαταστήσει τη συμβουλευτική διαδικασία. Τα ερωτηματολόγια επαγγελματικού προσανατολισμού, που αναφέρονται στο σχέδιο θα είναι έγκυρα, αντικειμενικά και αξιόπιστα;

Όσον αφορά στο Μητρώο Επαγγελματικού Προσανατολισμού, πέραν της προϋπόθεσης της δεκαετούς ενασχόλησης, με τη Συμβουλευτική Επαγγελματικού Προσανατολισμού και των πιστοποιημένων συμβούλων επαγγελματικού προσανατολισμού, πώς διασφαλίζεται ο έλεγχος ποιότητας των φορέων που θα περιλαμβάνονται σε αυτό; Πώς θα πληρώνονται αυτοί οι φορείς; Ποιο θα είναι το κόστος παροχής υπηρεσίας τους και ποιοι φορείς θα εγγραφούν στο Μητρώο αυτό; Δεν πιστεύουμε να είναι εταιρεία συμβουλευτικής γνωστών και φίλων της Κυβέρνησης.

Αξιοπρόσεκτες είναι και οι εξουσιοδοτικές διατάξεις, αφού με Υπουργική Απόφαση καθορίζονται η διαδικασία δημιουργίας και λειτουργίας του Μητρώου, η διαδικασία δημόσιας πρόσκλησης των οικονομικών φορέων και οι πρόσθετοι όροι και μόνο από αυτό αντιλαμβανόμαστε ότι θα συμμετέχουν επιλεγμένοι φορείς από τον αρμόδιο Υπουργό.

Επίσης, με Κοινή Υπουργική Απόφαση, ρυθμίζονται θέματα, σχετικά με το ύψος της αποζημίωσης του οικονομικού φορέα. Πόσα χρήματα μπορεί να παίρνουν για την παροχή τέτοιων υπηρεσιών; Ομοίως, με Υπουργική Απόφαση, θα ρυθμίζονται τα σχετικά με τη διαδικασία καταβολής τους και κάθε άλλο θέμα σχετικό με την αποζημίωση του φορέα.

Δε φαίνεται να υπάρχει καμία διαφάνεια, αφού οι Υπουργοί θα αποφασίζουν μόνοι τους για την αποζημίωση του οικονομικού φορέα. Μας δίνετε την εντύπωση ότι ο πραγματικός σκοπός δεν είναι η παροχή βοήθειας στους μαθητές, αλλά η δραστηριοποίηση συγκεκριμένων οικονομικών φορέων, που θα επιλέξουν οι Υπουργοί και τις ανάγκες της παρούσας.

Στο άρθρο 5, ως προς τις αυτόνομες τάξεις Γυμνασίου, σε απομακρυσμένες ορεινές περιοχές, ποιες μπορούν να χαρακτηριστούν, ως «απομακρυσμένες περιοχές»; Αυτούς τους μαθητές πρέπει να τους στηρίξουμε, με κάθε τρόπο. Το προβληματικό είναι ότι κι αυτό θα περιμένουμε να το αποφασίσει ο Υπουργός, καθώς εισάγεται με τρόπο εξουσιοδοτικής διάταξης.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κυρία Ασημακοπούλου, παρακαλώ, ολοκληρώστε.

**ΣΟΦΙΑ ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. «Ελληνική Λύση - ΚΥΡΙΑΚΟΣ ΒΕΛΟΠΟΥΛΟΣ»):** Ολοκληρώνω σε ένα λεπτό.

Θα έπρεπε, ήδη, από αυτό το στάδιο, μέσω του παρόντος νομοσχεδίου, να καθορίζονται ειδικότεροι όροι και προϋποθέσεις. Το θέμα είναι να δημιουργηθούν στ’ αλήθεια τέτοιες τάξεις, καθώς υπάρχουν περιοχές και νησιά, όπου παιδιά αναγκάζονται να κάνουν μεγάλες αποστάσεις για να πάνε στο σχολείο. Το δικαίωμα στη δωρεάν εκπαίδευση ανήκει σε όλες τις περιοχές, όπου ζουν και υπάρχουν ελληνόπουλα.

Στο άρθρο 6 για τη συνδρομή των αποδεκτών αναφορών της ειδικής ψηφιακής πλατφόρμας, για την αντιμετώπιση της ενδοσχολικής βίας και των φαινομένων εκφοβισμού από ειδικούς συμβούλους, υπάρχουν κάποια αδιευκρίνιστα θέματα. Ποιος θα προσλαμβάνει αυτούς τους ειδικούς συμβούλους; Με τι κριτήρια; Για πόσο χρονικό διάστημα; Τι προσόντα πρέπει να έχουν; Με τι αποζημίωση; Ποια θα είναι τα καθήκοντά τους;

Επίσης…

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Έχουμε και τη β` ανάγνωση, αν θέλετε.

**ΣΟΦΙΑ ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. «Ελληνική Λύση - ΚΥΡΙΑΚΟΣ ΒΕΛΟΠΟΥΛΟΣ»):** Θέλετε να διακόψω, κ. Πρόεδρε; Διακόπτω.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** 10 λεπτά είναι ο χρόνος, μιλάτε 14`.

**ΣΟΦΙΑ ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. «Ελληνική Λύση - ΚΥΡΙΑΚΟΣ ΒΕΛΟΠΟΥΛΟΣ»):** Εντάξει, να διακόψω.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Η παράκληση είναι να σέβεστε το χρόνο όλοι, για να μιλήσουν όλοι ισότιμα και ισομερώς.

Ευχαριστούμε πολύ.

Η κυρία Τζούφη έχει το λόγο.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Ευχαριστώ. Εν μέσω καύσωνα, κάνουμε μία κοπιώδη προσπάθεια, γιατί υπήρξε βραχύτατη διαβούλευση, όπως ξέρετε και στον δημόσιο διάλογο, ουσιαστικά ο χρόνος καταναλώθηκε από τον απόντα σήμερα Υπουργό, μόνο στα πρώτα 7 από τα 119 άρθρα του νομοσχεδίου και δυστυχώς, ενώ αυτά πραγματικά είναι πολύ σημαντικά, διότι με έναν τίτλο ουσιαστικά ψηφιοποιούν τις ανισότητες, δυστυχώς, υπάρχουν και πολύ σημαντικά άρθρα, που αφορούν την τριτοβάθμια εκπαίδευση, όπου ουσιαστικά έχουμε μείωση της δημοκρατίας και κανονικοποίηση των παραρτημάτων των αντισυνταγματικά ιδρυθέντων ιδιωτικών πανεπιστημίων, υπάρχουν και άλλα, που αφορούν τον αθλητισμό. Έχουμε, λοιπόν, μια πολύ μεγάλη δυσκολία να κάνουμε αιτιολόγηση ψήφου. Δεν ξέρω και εγώ, όπως και οι προηγούμενοι συνάδελφοι, αν θα προλάβω ουσιαστικά να μιλήσω, γιατί ψηφίζουμε ή δεν ψηφίζουμε κάποιο άρθρο. Θα κάνω μία προσπάθεια.

Ξεκινάω από τα πιο σημαντικά, το άρθρο 3. Είπαμε εδώ, ότι θεσμοθετείται το ψηφιακό φροντιστήριο, μια πλατφόρμα σύγχρονης και ασύγχρονης τηλεκπαίδευσης, αν και μια τέτοια δημιουργία είναι σημαντική, γιατί θα μπορούσε να υποστηρίξει ουσιαστικά την εκπαιδευτική διαδικασία. Δυστυχώς, εκτιμούμε ότι η πρόθεση είναι διαφορετική, είναι η υποκατάσταση της φυσικής διδασκαλίας, ιδιαίτερα για μαθητές απομακρυσμένων ορεινών και νησιωτικών περιοχών. Και αυτό το συνδυάζουμε με τις εξαγγελίες, που έχουν γίνει, για περιορισμένους μόνιμους διορισμούς και κατανομή των εκπαιδευτικών, που, προφανώς, θα οδηγήσει σε συγχώνευση και κλείσιμο σχολείων στις ακριτικές περιοχές, πράγμα που ουσιαστικά, με κάποιον τρόπο, ακόμη και αυτή η ιστορία με τις αυτόνομες τάξεις του γυμνασίου, δείχνει την υποβάθμιση της παροχής υπηρεσιών σε παιδιά, που διαμένουν, σε αυτές τις περιοχές.

 Τώρα, σχετικά με το ψηφιακό φροντιστήριο, ενώ είναι ένα πραγματικά δυνητικά χρήσιμο εργαλείο, δεν μπορεί να χρησιμοποιηθεί για την υποκατάσταση και να διατηρήσει τους αποκλεισμούς και τις ανισότητες. Το είπαν και άλλοι συνάδελφοι. Είναι πολύ χαρακτηριστική η παράγραφος 8 του άρθρου 3. Λέει ότι, με απόφαση του Υπουργού, μετά από εισήγηση του ΙΕΠ, δύναται να επεκτείνεται η εφαρμογή της ψηφιακής εκπαίδευσης και σε άλλες τάξεις σχολικών μονάδων όλων των βαθμίδων της εκπαίδευσης και σε επιπλέον μαθήματα να τροποποιούνται μαθήματα. Τι άλλο περισσότερο, ουσιαστικά, να πούμε για να αποδείξουμε αυτό, το οποίο ισχυριζόμαστε; Όταν, λοιπόν, έχουμε περιορισμένους ανθρώπινους πόρους, που αυτοί κάνουν την ποιότητα και τη διαφορά, βλέπουμε ακόμη και σε αυτό για να λειτουργήσει, ότι θα έχουμε αποσπάσεις εκπαιδευτικών και προσλήψεις αναπληρωτών με συμβάσεις ορισμένου χρόνου και μάλιστα γίνεται μία προσπάθεια υπερβολικής παροχής κινήτρων, διότι φαίνεται ότι δεν υπάρχει προσφορά.

 Άρθρο 4. Επαγγελματικός προσανατολισμός. Εδώ, γίνεται μια προσπάθεια, μια κρίσιμη λειτουργία του σχολείου, που παλιά ανήκε στο δημόσιο -καταργήθηκαν αυτές οι υπηρεσίες, να ευτελιστεί και να παραδοθεί σε οικονομικούς φορείς χωρίς να υπάρχουν γι’ αυτό επιστημονικές και εκπαιδευτικές διασφαλίσεις.

 Άρθρο 5. Οι αυτόνομες τάξεις. Ειπώθηκε εδώ η ιστορία της Γαύδου. Έτσι όπως νομοθετήθηκε, μάλλον, οδηγεί σε μια αδιέξοδη και εμβαλωματική επιλογή και προφανώς δεν διασφαλίζει την ισότητα των ευκαιριών και αυτό θα χρησιμοποιηθεί, ως προπομπός, γιατί το έχουμε δει, στο προηγούμενο χρονικό διάστημα. Προσωπικά, έχω κάνει επανειλημμένες ερωτήσεις, για να μην κλείσουν σχολεία, που με τη μείωση του αριθμού των φοιτητών στην παραμεθόριο, με βάση τα στάνταρ που έχει χρησιμοποιήσει το Υπουργείο, γιατί έχει αυξήσει τον αριθμό των παιδιών στην τάξη, το Υπουργείο ετοιμάζεται να κλείσει. Χρειάζεται να δοθεί μάχη των τοπικών κοινωνιών και να γίνουν προσωπικές διαπραγματεύσεις.

 Άρθρα 6 και 7. Μπούλινγκ στα σχολεία. Εγώ έκανα μία ερώτηση και πήρα μία απάντηση. Εγώ δεν ζήτησα προσωπικά δεδομένα. Εγώ αυτό που ζήτησα από τον αρμόδιο, ήταν να μου πει αν αυτή η προσπάθεια οδηγεί σε μια αντιστροφή της κατάστασης στα σχολεία. Όπως επίσης και η εμπλοκή των ιδιωτικών φορέων, σε τέτοιες εκστρατείες ενημέρωσης, κατά τη γνώμη μας, είναι εξόχως προβληματική, διότι για ένα κεντρικό θέμα, για το οποίο ψηφίσαμε συγκεκριμένη νομοθέτηση, πρέπει να ξέρουμε και αποτελέσματα.

Το άρθρο 8, που συσχετίζεται με τον καταστροφικό σεισμό στη Σάμο, είναι σε θετική κατεύθυνση και συμφωνούμε.

 Τα άρθρα 9, 13 και 16 αφορούν τα πρότυπα σχολεία. Έχουμε διαφωνήσει και εμείς, όπως και οι συνδικαλιστικοί φορείς, για την κατηγοριοποίηση και τον ελιτισμό μέσα στο δημόσιο εκπαιδευτικό σύστημα και φαίνεται ότι αυτό εν τέλει δεν δουλεύει, γιατί και εκεί υπήρχαν ελλείμματα στις προσλήψεις των καθηγητών. Άρα, δεν τις προτεραιοποιούν οι εκπαιδευτικοί για να πάνε εκεί ή αποχωρούν για τους δικούς τους λόγους και βάζετε εδώ να υπάρχει προτεραιότητα, έναντι των άλλων σχολικών μονάδων, για να ενισχύσετε το επιχείρημά σας.

 Στο άρθρο 12, που είναι Επιτροπές Αποτίμησης Συγγραφικού και Ερευνητικού Έργου των υποψήφιων στελεχών της εκπαίδευσης, λέτε, ότι θα αποτιμάται από ένα τοπικό συμβούλιο επιλογής. Δεν ακούμε τίποτα για τα κριτήρια αποτίμησης. Τι θα μοριοδοτεί; Υπάρχουν στο παρελθόν μοριοδοτήσεις διαφόρων πραγμάτων, μέχρι και ποιητικών συλλογών. Δεν πρέπει το Υπουργείο να είναι σαφές στις προθέσεις του και να ορίζει αυτά τα κριτήρια;

Άρθρο 15. Τι σημαίνει μοριοδότηση μη αναγνωρισμένων διδακτορικών και μεταπτυχιακών; Είναι δυνατόν και μάλιστα, όταν μιλάμε, για την επιλογή στελεχών της εκπαίδευσης;

Άρθρα 17-18-19. Μόνιμοι εκπαιδευτικοί, μέλη ειδικού και εκπαιδευτικού προσωπικού και βοηθητικού, προβλέψεις για τις μεταθέσεις των εκπαιδευτικών με ποσοστό αναπηρίας. Εδώ, έχουν γίνει συγκεκριμένες παρατηρήσεις από την ΕΣΑμεΑ, τις οποίες προφανώς συνυπογράφουμε και βεβαίως, με την επιλογή προϊσταμένων στα ΚΕ.Δ.Α.Σ.Υ που εκεί φαίνεται και εδώ υπάρχει πρόβλημα στη στελέχωση και μειώνονται τα κριτήρια.

Άρθρο 21. Η ιστορία του επιμισθίου των Συντονιστών της Εκπαίδευσης του Εξωτερικού. Πέντε χρόνια διαρκείς παρατάσεις ούτε εδώ έχει γίνει αξιολόγηση. Λέμε ότι μας ενδιαφέρουν τα σχολεία της ομογένειας, 5η παράταση της θητείας των Συντονιστών. Έχω καταθέσει συγκεκριμένη ερώτηση, αυτός είναι ο τρόπος, με τον οποίο στηρίζουμε την ελληνόγλωσση εκπαίδευση, με παρατάσεις κάθε χρόνο και χωρίς αξιολόγηση αυτών που έχουν την ευθύνη.

Άρθρο 23. Ειπώθηκε ήδη ότι είναι ένα δωράκι προς τους σχολάρχες και τα ιδιωτικά σχολεία, είπε η Υπουργός ότι θα έρθει κάποιο άλλο νομοσχέδιο για τα φλέγοντα ζητήματα της ιδιωτικής εκπαίδευσης. Ακούσαμε ότι χάθηκε με αύξηση του αριθμού των παιδιών στα ιδιωτικά σχολεία, το ένα τρίτο των υπηρετούντων εκπαιδευτικών. Αυτές είναι οι προτεραιότητες, κυρία Υπουργέ και όχι η διευκόλυνση της αξιολόγησης των ιδιωτικών σχολείων, που κάνει τα πράγματα χειρότερα και ταυτόχρονα το δημόσιο να χάνει έσοδα και από τα παράβολα.

‘Ερχομαι στο Κεφάλαιο Γ΄ για την Επαγγελματική Εκπαίδευση, θεωρούμε ότι είναι διαχειριστικές ρυθμίσεις, κάνατε αλλαγές φέρατε ένα νομοσχέδιο, το οποίο σας δημιουργεί δυσκολίες και γι’ αυτό, προχωράτε σ’ αυτή την κατεύθυνση. Εκεί εμείς ψηφίζουμε μόνο το άρθρο 29, που μιλάει για την αποζημίωση της πρακτικής των καταρτιζομένων στα Σ.Α.Ε.Κ.

Μόνο που θα πρέπει να αλλάξεις τον νόμο και να μην είναι δύναται, να είναι υποχρεωτική η αποζημίωση στην πρακτική των παιδιών, που υπηρετούν σε αυτές στις σχολές.

Κεφαλαίο Δ΄, Ανώτατη Εκπαίδευση. Άρθρο 31. Καταργούνται οι εξετάσεις του Δ.Ο.Α.Τ.Α.Π. για αποφοίτους ιατρικών και οδοντιατρικών σχολών από χώρες εκτός Ευρωπαϊκής Ένωσης, πρόβλεψη εξισωτισμού προς τα κάτω, χωρίς ακαδημαϊκή λογική.

Άρθρο 32. Αναγνωρίσεις Μεταπτυχιακών Διεθνών Οργανισμών ως Ακαδημαϊκά Ισοδύναμα Μεταπτυχιακά των Ανώτατων Εκπαιδευτικών Ιδρυμάτων. Φωτογραφικού χαρακτήρα, φωτογραφίζει γνωστό κέντρο νομικών σπουδών, με έδρα στην Αττική, που έχει κατορθώσει να βάλει τα προγράμματα του και στον Κώδικα.

Άρθρο 33. Εδώ ό,τι έχουμε, αυξάνουμε στις κατατακτήριες τον αριθμό των εισακτέων. Θεωρούμε ότι είναι θετικό, διότι θα δώσει τη δυνατότητα σε αποφοίτους των Τ.Ε.Ι. να συνεχίσουν σε πανεπιστήμια και ιδίως σε τμήματα, που τώρα έχουν γίνει Πανεπιστημιακά.

Άρθρο 35. Ενίσχυση της προσωποπαγούς δομής της ακαδημαϊκής εξουσίας, απέναντι στα συλλογικά όργανα. Στο άρθρο αυτό, ο Πρύτανης αποκτάει και συμβούλους όχι τους αντιπρυτάνεις, που ήδη τους έχει διαλέξει, θέλει και συμβούλους να αποφασίζουν μεταξύ τους, ενώ αφαιρούνται οι δυνατότητες οι αποφασιστικές από τη Σύγκλητο.

Άρθρο 37. Με την αντιστοιχία των τμημάτων σχολών μηχανικών με τα τμήματα πολυτεχνικών, εδώ δεν ειπώθηκε ότι αυτό νομοθετήθηκε, σε μια προηγούμενη περίοδο, υπήρξαν ευχαριστίες προς την παρούσα Κυβέρνηση, εμείς πάντως το στηρίζουμε. Είναι ένα ορθό αίτημα των ενδιάμεσων φοιτητών και συμφωνούμε.

Άρθρο 38. Εδώ είναι το ζουμί αυτής της νομοθέτησης, καταργούνται τμήματα των ανώτατων εκπαιδευτικών ιδρυμάτων, με αποφασιστική αρμοδιότητα στην εκτελεστική εξουσία και αναδιαμορφώνεται το ακαδημαϊκό τοπίο της χώρας. Συμπράττουν τρεις Υπουργοί, για τη συγχώνευση και κατάργηση ακαδημαϊκών μονάδων. Το τμήμα δεν ρωτιέται, απλή απόφαση του συμβουλίου διοίκησης, τα είπα και πριν, απλή γνώμη της Συγκλήτου, όχι σύμφωνη. Το ζήτησαν και από την ΠΟΣΔΕΠ.

Τι είναι αυτό το πράγμα, το οποίο κάνουμε μαζί με τις ΕΔΕ;

Χάνονται οι δυνατότητες των ανθρώπων, που υπηρετούν μέσα στο πανεπιστήμιο, να έχουν άποψη γι’ αυτό το οποίο υπηρετούν και αυτό μεταβιβάζεται στην εκτελεστική εξουσία. Η ιστορία ότι αυτοί ξέρουν καλύτερα, κατά τη γνώμη μου, είναι απολύτως λαθεμένη και καταργεί την έννοια, που έχουμε, για το Αυτοδιοίκητο του Πανεπιστημίου.

Άρθρο 43. Αποσπάσεις Εκπαιδευτικών στο Δ.Ο.Α.Τ.Α.Π., ακατανόητη ρύθμιση, εξυπηρετήσεις, πάσχει η Δημόσια Εκπαίδευση από υποστελέχωση, επομένως οι αποσπάσεις αυτές θα κάνουν τα πράγματα χειρότερα.

Άρθρο 44. Πρακτική άσκηση των φοιτητών, διορθωτική κίνηση για νομοθετικές ρυθμίσεις, δεν λύνει, όμως, το βασικό θέμα, που είναι η μη χρηματοδότηση από τον τακτικό Προϋπολογισμό και να τηρούνται οι βασικοί κανόνες, όταν οι φοιτητές μπαίνουν σε διαδικασία εργασίας.

 Προχωρούμε παρακάτω, που είναι τα ζητήματα με τα σχολεία, εντός των νοσοκομείων. Προφανώς, είναι σε θετική κατεύθυνση, αλλά δεν είναι κάτι καινούργιο, κύριε Συρίγο, σχολεία μέσα στα νοσοκομεία, έχουμε εδώ και πάρα πολλά χρόνια. Είναι σε σωστή κατεύθυνση, αλλά δεν είναι και η επανάσταση.

Άρθρο 47, με την αναπλήρωση των αιρετών μελών των υπηρεσιακών συμβουλίων, που παραβλέπει και παρακάμπτει τα αναπληρωματικά μέλη. Απόλυτα λάθος, το είπαν εδώ πέρα και οι ομοσπονδίες. Εμείς προτιθέμεθα να καταθέσουμε συγκεκριμένη τροπολογία και καλούμε και τα υπόλοιπα Κόμματα να την ψηφίσουν, είναι αυτή την οποία, την είδαν στο Υπουργείο, είχαν υποσχεθεί ότι θα προχωρήσουν και δεν την έκαναν.

Και μετά έχουμε εκκλησιαστική εκπαίδευση. Αυτή η ιστορία της προτυποποίησης όλων των εκκλησιαστικών σχολείων. Δεν ξέρω, αν είναι πρωτότυπη, αλλά για ευρωπαϊκή χώρα σίγουρα είναι πρωτότυπη.

Να μετατρέψουμε όλα τα εκκλησιαστικά σχολεία;

Βεβαίως, χρειάζεται να βελτιωθούν και να αναβαθμιστούν, αλλά να τα βαπτίσουμε όλα σε πρότυπα;

Το ζήτημα του ακατάσχετου στο άρθρο 56, θετικό.

Τα ζητήματα με τις μουφτείες είναι ρυθμιστικού χαρακτήρα, είναι θετικά.

Έχουμε και το άρθρο 68, για αποσπάσεις υπαλλήλων θρησκευτικών Νομικών Προσώπων Δημοσίου Δικαίου (Ν.Π.Δ.Δ.), μοιάζει ρουσφετολογικό.

Το άρθρο 69, για τα ομογενειακά σχολεία Κωνσταντινούπολης και Ελληνικού Γυμνασίου - Λυκείου Ίμβρου, είναι θετικό.

Όπως και το άρθρο 70, για τις θρησκευτικές κοινότητες, που υπέστησαν ολοκαύτωμα και γενοκτονία, κινούνται σε θετική κατεύθυνση.

Για το Ινστιτούτο Εκπαιδευτικής Πολιτικής (Ι.Ε.Π.) είχα μιλήσει. Οι προτεινόμενες διατάξεις δείχνουν άγνοια και ερασιτεχνισμό. Ίσως να έχω τη δυνατότητα να πω περισσότερα στη δευτερολογία.

Το θέμα της Εθνικής Αρχής Ανώτατης Εκπαίδευσης (ΕΘ.Α.Α.Ε.) θα το συζητήσουμε και αύριο. Διότι, πάλι αύριο το πρωί, στην Επιτροπή Θεσμών και Διαφάνειας, ξανάρχεται η έγκριση του Προέδρου της Εθνικής Αρχής Ανώτατης Εκπαίδευσης (ΕΘ.Α.Α.Ε.).

Τώρα τι της δίνουμε; Της δίνουμε αρμοδιότητες να πιστοποιεί τα Νομικά Πρόσωπα Πανεπιστημιακής Εκπαίδευσης, δηλαδή, τα αντισυνταγματικά πανεπιστήμια. Δεν είναι νομοτεχνική βελτίωση ουσιαστικά πάει να ποινικοποιήσει μια αντισυνταγματική ρύθμιση της Κυβέρνησης.

Και, βεβαίως, για τον αθλητισμό, ελπίζουμε ότι αύριο θα έχουμε τη δυνατότητα, παρότι σήμερα είναι ο αρμόδιος Υπουργός και θα ήταν μια ευκαιρία να τα πούμε. Δεν υπάρχει χρόνος να τα περάσουμε, διότι με τόσα άρθρα πραγματικά δεν μπορούμε να κάνουμε αιτιολόγηση ψήφου, αυτό που είπα εισαγωγικά. Ελπίζω αύριο να είναι ξανά εδώ για να μας ακούσει.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Στη δεύτερη ανάγνωση εννοείτε, που είναι την Τετάρτη.

Ευχαριστούμε πολύ, κυρία Τζούφη.

Στο σημείο αυτό γίνεται η β’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Βλάσης Κωνσταντίνος, Βλαχάκος Νικόλαος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Καλλιάνος Ιωάννης, Καπετάνος Χρήστος, Κατσανιώτης Ανδρέας, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Μονογυιού Αικατερίνη, Μπαρτζώκας Αναστάσιος, Οικονόμου Θωμαΐς (Τζίνα), Πασχαλίδης Ιωάννης, Παππάς Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Ακρίτα Έλενα, Αυλωνίτης Αλέξανδρος – Χρήστος, Βέττα Καλλιόπη, Θρασκιά Ουρανία (Ράνια), Καλαματιανός Διονύσιος- Χαράλαμπος, Λινού Αθηνά, Μάλαμα Κυριακή, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Μεταξάς Βασίλειος, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Αναγνωστοπούλου Αθανασία (Σία), Τζούφη Μερόπη, Κουρουπάκη Ασπασία, Τσιρώνης Σπυρίδων, Καραναστάσης Αδαμάντιος, Μπιμπίλας Σπυρίδων, Κόντης Ιωάννης, Χαλκιάς Αθανάσιος, Κατσιβαρδάς Χαράλαμπος και Μανούσος Γεώργιος.

Το λόγο έχει ο Ειδικός Αγορητής της Κ.Ο. «Δημοκρατικό Πατριωτικό Κίνημα “ΝΙΚΗ”», κ. Τσιρώνης.

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «Δημοκρατικό Πατριωτικό Κίνημα “ΝΙΚΗ”»):** Σας ευχαριστώ, κύριε Πρόεδρε.

Κύριε Υπουργέ, κυρία Υφυπουργέ, θα ξεκινήσω από το άρθρο 3, παράγραφος 8. Ως προς το ζήτημα της ψηφιακής εκπαίδευσης, η Κυβέρνηση εισάγει δυναμικά και εις βάρος του φυσικού μαθήματος την εξ αποστάσεως εκπαίδευση είτε σύγχρονη είτε ασύγχρονη, που δοκιμάστηκε στην περίοδο της πανδημίας, με τραγικά αποτελέσματα για το γνωστικό επίπεδο των ελλήνων μαθητών, σε όλο και μικρότερες ηλικίες, όλο και συχνότερα, με πρόσχημα τη στήριξη του εκπαιδευτικού συστήματος στις απομακρυσμένες περιοχές.

Θεωρούμε ότι η αναφορά πρέπει να περιοριστεί στο Ψηφιακό Φροντιστήριο και όχι στη γενική εκπαίδευση. Η δια ζώσης διδασκαλία και η ασύγκριτη διαφορά ποιότητας σε σχέση με την ψηφιακή την καθιστά αναντικατάστατη. Το πραγματικό, όμως, αίτιο φαίνεται να είναι η εξοικονόμηση πόρων και δαπανών. Μπορεί ο στόχος να μην είναι παράλογος, αλλά ο τρόπος είναι απαράδεκτος. Αποσιωπά εντέχνως οποιαδήποτε μελέτη για τις επιπτώσεις του εγκλεισμού των παιδιών, στην ψυχική και σωματική τους υγεία, την περίοδο που τα σχολεία δεν λειτουργούσαν.

Η παραδοχή του Υπουργείου ότι τα διαδικτυακά μαθήματα συμβάλλουν στην αποφυγή δημιουργίας γνωστικών κενών στους μαθητές και πως συμβάλλουν στη βελτίωση της απόδοσής τους, δεν μας βρίσκει σύμφωνους.

Οι γονείς, που θα εγγράψουν τα παιδιά τους σε τέτοιες τάξεις, είναι επαρκώς ενημερωμένοι για τις συνέπειες, που θα επιφέρει ο τρόπος διδασκαλίας, που θα εφαρμόζεται στην ψυχική και νοητική τους υγεία και ανάπτυξη, όπως έχουν δείξει μελέτες;

Η εξ αποστάσεως ενισχυτική διδασκαλία για τους αδύνατους μαθητές απαξιώθηκε από τους ίδιους τους μαθητές, κατά τα σχολικά έτη 2020 και 2022, και τώρα ξαναεισάγεται από το Υπουργείο με άλλον τίτλο ως «Ψηφιακό Φροντιστήριο».

Η Ψηφιακή Εκπαιδευτική Πύλη, πάνω στην οποία προβλέπει να αναρτήσει σε όλα τα μαθήματα, δεν είναι κάτι καινούργιο. Ήδη, πλούσιο εκπαιδευτικό υλικό υπάρχει κατατεθειμένο στην εφαρμογή «Φωτόδεντρο» και επιπλέον, πολλά ιδιωτικά sites εκπαιδευτικού περιεχομένου δίνουν απλόχερα τη γνώση σε όποιον την αναζητήσει.

Τι, επιπλέον, προσθέτει και ποια έλλειψη έρχεται να καλύψει το Υπουργείο με τη συγκεκριμένη ρύθμιση;

Δίνει μπόνους μορίων στους εκπαιδευτικούς, που θα επιμεληθούν τα εν λόγω μαθήματα και τους επιλέγει με αμφίβολα κριτήρια και μιλάω για το άρθρο 3, παρ.3, β΄ και γ΄. Αυτή η αοριστία δημιουργεί αμφιβολίες και υπόνοιες για την αμεροληψία της διαδικασίας. Χρειάζεται διασφάλιση της αξιοκρατίας, με θέσπιση συγκεκριμένων και αντικειμενικών κριτηρίων.

Το νομοσχέδιο προβλέπει ασύγχρονη εκπαίδευση στην 5η και 6η δημοτικού, γιατί; Εφόσον υφίσταται σχολείο, έστω μονοθέσιο για τις άλλες τάξεις και αν δεν υπάρχουν άλλες τάξεις, μπορούν εντεκάχρονα παιδιά να κάνουν ασύγχρονο μάθημα άνευ επιβλέποντος;

 Ως προς το άρθρο 4. O επαγγελματικός προσανατολισμός προτείνουμε να εφαρμοστεί από την τρίτη γυμνασίου και όχι μόνο, με τη μέθοδο της συνέντευξης, αλλά ως ένα πλήρες και σοβαρό μάθημα. Οι γονείς, που θα εγγράψουν τα παιδιά τους σε τάξεις, όπου θα διδάσκεται ο επαγγελματικός προσανατολισμός, γνωρίζουν ότι θα κρατούνται προσωπικά δεδομένα των παιδιών τους για τρία χρόνια;

Στο άρθρο 5, «Αυτόνομες τάξεις Γυμνασίου σε απομακρυσμένες - ορεινές περιοχές».

 Κατ’ αρχήν, το μέτρο κινείται στη σωστή κατεύθυνση, σε περίπτωση, που δεν υπάρχουν παιδιά για όλες τις τάξεις του γυμνασίου και αυτές να υπάγονται οργανικά στο πλησιέστερο γυμνάσιο. Όμως, τα παιδιά της αυτόνομης τάξης θα διδάσκονται και με τους δύο τρόπους, τον παραδοσιακό και με τηλεκπαίδευση, πώς θα αξιολογούνται στα μαθήματα της δεύτερης περίπτωσης;

Αναφορικά με τα άρθρα 6 και 7, για την αντιμετώπιση της ενδοσχολικής βίας και των φαινομένων εκφοβισμού, αυτό που θα συμβάλει στην ομαλοποίηση της κατάστασης στο σύγχρονο σχολείο δεν είναι μόνο οι αναφορές των ανωτέρω στην ειδική πλατφόρμα, αλλά δράσεις.

 Δράσεις για την έκφραση, αναγνώριση και διαχείριση συναισθημάτων των μαθητών, για την επίλυση συγκρούσεων. Δράσεις για την αντιμετώπιση αγχωδών καταστάσεων, δράσεις για την ενίσχυση της αυτοαντίληψης και αυτοεκτίμησης. Δράσεις για τη διαχείριση κρίσεων στη σχολική κοινότητα. Δράσεις για την επίλυση συγκρούσεων στο σχολικό πλαίσιο, αλλά και για τον εντοπισμό και την αναγνώριση ψυχολογικών και ψυχοκοινωνικών δυσκολιών των εφήβων.

Τέλος, δράσεις για την εστίαση στη θετική ψυχολογία στα σχολεία, μέσω προγραμμάτων και εκπαιδεύσεων. Κοινώς, προτείνεται ο διορισμός ψυχολόγων και η εκμετάλλευση όσων εκπαιδευτικών διαθέτουν τέτοια πτυχία, αλλά και περισσότερες μελέτες για την αιτία του φαινομένου.

 Όμως, σε καμία περίπτωση, τα ευαίσθητα στοιχεία δεν πρέπει να μπαίνουν σε ηλεκτρονική βάση αποθήκευσης, αλλά να τηρούνται εμπιστευτικά πρωτόκολλα στις υπηρεσίες.

Το άρθρο 17, εάν παραμείνει, ως έχει, πολλοί εκπαιδευτικοί που δεν είναι νεοδιόριστοι, θα συνεχίσουν να μη δικαιούνται απόσπαση, κατά προτεραιότητα, οι ίδιοι ή ο σύζυγός τους, αν έχουν αναπηρία άνω του 67%, παρότι αυτό θεωρείται και βαριά αναπηρία βάσει της κατάταξης των ΚΕ.Π.Α.. Επομένως, θα πρέπει να συμπεριληφθούν όλοι οι εκπαιδευτικοί και όχι μόνον οι νεοδιόριστοι, για να πάψουν επιτέλους να ρισκάρουν την υγεία τους μακριά από τους γιατρούς τους και από τον τόπο τους, καθώς και να ανταπεξέρχονται ψυχολογικά, αλλά και οικονομικά. Δηλαδή, να δικαιούνται απόσπαση και άρα και τοποθέτηση, κατά προτεραιότητα. Όλοι όσοι έχουν οι ίδιοι ή οι σύζυγοί τους αναπηρία άνω του 67%, καθώς στην ουσία ο εκπαιδευτικός είναι και ο φροντιστής του ή της συζύγου. Δηλαδή, θα πρέπει να ενταχθούν σε ειδική κατηγορία και όχι με το απαράδεκτο υψηλό και αυθαίρετο ποσοστό του 75% μόνο για νεοδιόριστους, το οποίο παραβιάζει και κατάφωρα την αρχή της ίσης μεταχείρισης στον τομέα της εργασίας ατόμων με αναπηρία ή χρόνια ασθένεια.

Κατ’ επέκταση, θα πρέπει να επικαιροποιηθεί επιτέλους το αναχρονιστικό Προεδρικό Διάταγμα 50 του 1996, δηλαδή, να ενταχθούν σε ειδική κατηγορία και άλλες παθήσεις.

Επιπλέον, η σαφής διευκρίνιση στο νομοσχέδιο είναι απαραίτητη, ώστε να διασφαλιστεί η ισότιμη μεταχείριση όλων των εκπαιδευτικών. Με την παρούσα τροπολογία, δίνονται σημαντικά πλεονεκτήματα στον ευαίσθητο κλάδο των εκπαιδευτικών με αναπηρία, οπότε, θα ήταν καλό να έχουν ισχύ για όλους τους εκπαιδευτικούς και όχι μόνο για εκείνους, που πρόκειται να διοριστούν.

 Παράδειγμα: Νεοδιοριζόμενος εκπαιδευτικός το 2023, με αναπηρία, λόγω της υποχρεωτικής διετούς θητείας, δεν έχει ξεπληρώσει ακόμα την οργανική του, ώστε να θεμελιώσει δικαίωμα μετάθεσης. Συνεπώς, σύμφωνα με την τροπολογία, θα πρέπει να έχει το δικαίωμα να αιτηθεί απόσπαση και να θεωρηθεί ως χρόνος υπηρέτησης της οργανικής. Είναι άδικο ένας εκπαιδευτικός, που θα διοριστεί λίγους μήνες αργότερα, να έχει το δικαίωμα αυτό, ενώ οι υπόλοιποι εκπαιδευτικοί να είναι υποχρεωμένοι να υπηρετήσουν πραγματικά δύο χρόνια και μάλιστα, αν πρόκειται ειδικά για παραμεθόριες περιοχές.

 Με το άρθρο 18. Ομοίως με το άρθρο 17, εάν παραμείνει ως έχει, πάλι πολλοί εκπαιδευτικοί θα συνεχίσουν να μη δικαιούνται μετάθεση κατά προτεραιότητα αυτοί και οι σύζυγοί τους. Συνεπώς, θα πρέπει να έχουν δικαίωμα μετάθεσης ανεξαρτήτως οργανικού κενού ή έστω κατά προτεραιότητα όλοι οι εκπαιδευτικοί, που έχουν οι ίδιοι ή οι σύζυγοί τους, άνω του 67%, καθώς και εδώ στην ουσία είναι φροντιστές των συντρόφων τους και να ενταχθούν σε ειδική κατηγορία και όχι μόνο όσοι έχουν αποκλειστικά ή ίδια αναπηρία ή χρόνια πάθηση και όχι μόνον όσοι έχουν άνω του απαράδεκτου υψηλού ποσοστού και εδώ, του 80%, ώστε να πάψουν να εξουθενώνονται οι εκπαιδευτικοί σύζυγοι ατόμων με ειδικές ανάγκες.

Εξυπακούεται, δίχως να μπαίνει το προαπαιτούμενο του εφ΄ όρου ζωής, καθώς όπως γνωρίζετε, πολλοί εκπαιδευτικοί, παρόλο ότι έχουν περάσει τέσσερις και πέντε φορές από τις επιτροπές των ΚΕΠΑ, δεν έχουν λάβει ακόμα την απόφαση εφ΄ όρου ζωής.

Στο τρίτο Κεφάλαιο, ρυθμίσεις θεμάτων επαγγελματικής εκπαίδευσης και κατάρτισης και ειδικότερα στο άρθρο 25, συνεχίζεται η διάλυση των εργαστηριακών κέντρων, που συνεχίζουν να μην έχουν σύλλογο διδασκόντων και υπεύθυνους τομέων. Τι να προσφέρει αυτή η ρύθμιση; Ποιος είναι υπεύθυνος για τον εξοπλισμό των εργαστηρίων; Μόνο ο διευθυντής και οι υποδιευθυντές. Οι υπεύθυνοι εργαστηρίων έγιναν όργανα διοίκησης τώρα και με ποιες αρμοδιότητες και ευθύνες, ως προς τον εργαστηριακό εξοπλισμό; Σύμφωνα με το νόμο 4186 του 2013, ο υπεύθυνος εργαστηρίου είναι αρμόδιος για τη λειτουργία και συντήρηση του εξοπλισμού, την οργάνωση του εργαστηρίου και την υποβολή προτάσεων για τη συμπλήρωση ή την αντικατάσταση του εξοπλισμού. Μόνο για τη λειτουργία και συντήρηση του εξοπλισμού, καμία χρέωση και ουσιαστική ευθύνη. Θα υποβάλει προτάσεις προς το διευθυντή του εργαστηριακού κέντρου, ο οποίος θα πρέπει να ασχοληθεί με όλα.

Επίσης, θα πρέπει να οριστούν και υπεύθυνοι εργαστηρίων για όλες τις βάρδιες. Σύμφωνα με το νέο νόμο, πρέπει να καλύπτονται ο πρωινός, ο απογευματινός και ο εσπερινός κύκλος ημερήσιας λειτουργίας των εργαστηρίων. Τα δύο πρώτα όργανα διοίκησης, οι διευθυντές και υποδιευθυντές, έχουν ένα σχετικό κίνητρο, για να λάβουν τη θέση αυτή, που είναι το επίδομα θέσης και η μείωση του ωραρίου. Τα άλλα όργανα διοίκησης δεν έχουν απολύτως κανένα. Ούτε επίδομα ούτε ουσιαστική μείωση ωραρίου, καθώς οι εκπαιδευτικοί με σχετική πείρα, που ήταν υπεύθυνοι εργαστηρίου, έχουν 18 ώρες διδακτικό ωράριο και θα χρεωθούν όλον τον εξοπλισμό, παλιό και νέο, αξίας δεκάδων χιλιάδων ευρώ και θα οφείλουν να τον έχουν σε ετοιμότητα καλής λειτουργίας για κάθε κύκλο εργασίας, εκπληρώνοντας και τα διδακτικά τους καθήκοντα, που όπως προείπα είναι 18 ώρες.

Άρα, εύλογα για τα όργανα διοίκησης του εργαστηριακού κέντρου, δημιουργούνται και μια σειρά ερωτημάτων. Θα έχουν διδακτικό ωράριο; Σε ποιο κύκλο λειτουργίας θα εργάζονται; Τι μαθήματα θα κάνουν, μόνο εργαστηριακά ή και θεωρητικά; Με ποια προτεραιότητα θα συμπληρώνουν το ωράριο και από ποια σχολική μονάδα; Το νομοσχέδιο αυτό δεν καθορίζει τη μείωση του ωραρίου για τους υπεύθυνους του εργαστηρίου, που είναι όργανα διοίκησης του εργαστηριακού κέντρου, η οποία θα πρέπει να είναι αντίστοιχη, όπως είπαμε αυτή των υπευθύνων τομέα, ανεξαρτήτως ωραρίου και ανεξαρτήτως κύκλου λειτουργίας.

Ως προς τα ζητήματα της εκκλησιαστικής εκπαίδευσης, είναι υποκριτικό να βαφτίζουμε «αναβάθμιση και ενίσχυση» τις ρυθμίσεις των ανωτέρω άρθρων, από τη στιγμή που την εκκλησιαστική εκπαίδευση το κράτος την έχει πολλαπλώς απαξιώσει. Απόδειξη συνιστά το γεγονός ότι ενώ το 2010 υπήρχαν 18 εκκλησιαστικά σχολεία στην επικράτεια, σήμερα λειτουργούν μόλις 8.

Θα σταματήσω εδώ, κύριε Πρόεδρε, για να κρατήσω τα 10 λεπτά και να ολοκληρωθεί η διαδικασία. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστώ πολύ, κύριε Τσιρώνη. Το λόγο έχει ο κ. Διαμαντής Καραναστάσης, Ειδικός Αγορητής της Κοινοβουλευτικής Ομάδας «Πλεύση Ελευθερίας - Ζωή Κωνσταντοπούλου».

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριε Καραναστάση, παρακαλώ, να πω κάτι. Ευχαριστώ πολύ.

Επειδή θα τοποθετηθώ μετά τους Εισηγητές, παρακαλώ πάρα πολύ, όσοι και όσες επιθυμείτε, μείνετε να ακούσετε επί των άρθρων για τα αθλητικά ζητήματα, την τοποθέτησή μου, γιατί θα έχει ένα ενδιαφέρον, γιατί πολλές απορίες θα λυθούν και για τη συνεδρίαση της Τετάρτης και την Ολομέλεια. Ευχαριστώ πολύ.

**ΜΕΡΟΠΗ ΤΖΟΥΦΗ (Εισηγήτρια της Κ.Ο. «Νέα Αριστερά»):** Κύριε Υπουργέ, θα είστε στη συνεδρίαση της Τετάρτης;

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Πρώτα ο Θεός, ναι.

 **ΔΙΑΜΑΝΤΗΣ ΚΑΡΑΝΑΣΤΑΣΗΣ (Ειδικός Αγορητής της Κ.Ο. «Πλεύση Ελευθερίας – Ζωή Κωνσταντοπούλου»):** Κύριε Υπουργέ, κυρία Υπουργέ, κύριε Γενικέ Γραμματέα, κυρίες και κύριοι, μία από τις αδυναμίες αυτού του νομοσχεδίου είναι όπως ελέχθη και η σύντομη διαβούλευση και η συχνότητα και η πυκνότητα των συνεδριάσεων. Αναφέρθηκα, νομίζω, κάπως πιο αναλυτικά στην προηγούμενη συνεδρίαση. Δεν θα επεκταθώ παραπάνω. Είναι ένας κανόνας διαδικαστικός αυτός, όπως ξέρουμε, όπως βλέπουμε, όπως βιώνουμε. Απλώς σε ένα νομοσχέδιο 118 άρθρων είναι απαγορευτικό είτε να αιτιολογήσουμε, όπως ελέχθη πριν, είτε να βοηθήσουμε, να προσφέρουμε, γιατί κάποιοι αισθανόμαστε την ανάγκη να προσφέρουμε κάποια πράγματα, αν είναι χρήσιμα. Τουλάχιστον, έτσι αντιλαμβάνομαι εγώ την παρουσία μου εδώ, με τη διάθεση της προσφοράς.

Όσον αφορά στην Ψηφιακή Εκπαιδευτική Πύλη και το ψηφιακό φροντιστήριο, παίρνω βαθιά ανάσα και ξεκινάω. Αναγνωρίζουμε ότι πρόκειται για μια θετική πρωτοβουλία, αλλά με προβλήματα στο σχεδιασμό και την εφαρμογή. Η πρόσκληση ενδιαφέροντος για 88 εκπαιδευτικούς, για όλη την Ελλάδα, φαίνεται να είναι ανεπαρκής. Χρειάζεται αναθεώρηση στη μοριοδότηση των εκπαιδευτικών του Ψηφιακού Φροντιστηρίου, εξασφαλίζοντας ισότιμη μοριοδότηση βάση της εργασίας και των ωρών διδασκαλίας.

Στον τομέα του επαγγελματικού προσανατολισμού, παρατηρούμε ότι καταργήθηκαν οι θέσεις εκπαιδευμένων συμβούλων του 2021, όταν το Μητρώο Πιστοποιημένων Συμβούλων έχει μόνο 400 άτομα. Προτείνουμε τη διασφάλιση της δικαιοσύνης και της ποιότητας στην παροχή υπηρεσιών επαγγελματικού προσανατολισμού για την αποφυγή μονοπωλιακών πρακτικών με τη θέσπιση πλαφόν.

Η δημιουργία αυτόνομων τάξεων, σε απομακρυσμένες περιοχές δημιουργεί ερωτήματα, σχετικά με το σχεδιασμό και την κατάργηση σχολικών μονάδων. Η διατήρηση σχολικών μονάδων σε απομακρυσμένες περιοχές είναι εθνική προτεραιότητα.

Όσον αφορά στην ενδοσχολική βία, προβληματιζόμαστε για την ανάθεση της διαχείρισης αυτών των ευαίσθητων ζητημάτων σε ιδιώτες. Η διεθνής εμπειρία δείχνει την αποτυχία των ιδιωτικών αναθέσεων σε τέτοια ζητήματα. Πρέπει να δοθεί έμφαση στην εκπαίδευση των υπευθύνων σχολικών μονάδων και στην πρόσληψη ψυχολόγων και κοινωνικών λειτουργών σε κάθε σχολική μονάδα.

Σχετικά με την Ανώτατη Εκπαίδευση, θα τα πούμε στα άρθρα. Όπως και για τη χρηματοδότηση της πρακτικής άσκησης των φοιτητών, όπως και για τον τομέα του αθλητισμού αναλυτικά.

Η Ψηφιακή Εκπαιδευτική Πύλη είναι μια καλή εναλλακτική λύση για τις οικογένειες που επιβαρύνονται οικονομικά με τα φροντιστήρια, ωστόσο είναι απαραίτητο να ληφθούν επιπλέον μέτρα, όπως η επιδότηση αγοράς υπολογιστή για οικογένειες με περιορισμένα οικονομικά μέσα.

Επίσης, πρέπει να διασφαλιστεί η αντιστοιχία ενός καθηγητή προς ένα μικρό αριθμό μαθητών και η ομοιογένεια των τμημάτων.

Επιπλέον, πρέπει να υπάρξει δυνατότητα για τους μαθητές να γράφουν τεστ και να συμμετέχουν σε προσομοιώσεις εξετάσεων.

Πάω στα άρθρα για όσο προλάβω και έχουμε και την άλλη συνεδρίαση όσο προλάβουμε να κάνουμε κάποιες παρατηρήσεις, κάποιες προτάσεις, πάνω στα άρθρα, κρατώντας, βέβαια και λίγο χρόνο για τον κινηματογράφο στο τέλος.

Άρθρο 3, Ψηφιακή Εκπαιδευτική Πύλη και Ψηφιακό Φροντιστήριο. Η ιδέα της Ψηφιακής Εκπαιδευτικής Πύλης και του Ψηφιακού Φροντιστηρίου φαίνονται καλή εναλλακτική για τις οικογένειες, που επιβαρύνονται οικονομικά με τα φροντιστήρια. Ωστόσο, δημιουργούνται αρκετά ερωτήματα και προκλήσεις.

Πρώτον, η χρήση σύγχρονης και ασύγχρονης εκπαίδευσης απαιτεί κατάλληλο εξοπλισμό. Προτείνουμε την επιδότηση αγοράς υπολογιστών για τις οικογένειες με περιορισμένα οικονομικά, μέσω τύπου voucher, καθώς ένας υπολογιστής είναι απαραίτητος για την αποτελεσματική συμμετοχή των μαθητών.

Δεύτερον, η αντιστοιχία καθηγητή μαθητών πρέπει να είναι σαφής και να διασφαλίζεται ότι τα τμήματα θα έχουν μαθητές του ίδιου επιπέδου, για να είναι αποτελεσματική η διδασκαλία. Η αναλογία καθηγητή προς μαθητές πρέπει να είναι διαχειρίσιμη και αυτό πρέπει να διευκρινιστεί στο νομοσχέδιο.

Τρίτον, η εκπαιδευτική μέθοδος πρέπει να είναι συμμετοχική και να προάγει την ενεργό συμμετοχή των μαθητών. Πώς θα επιτευχθεί αυτό; Μέσω των ηλεκτρονικών μέσων. Ζητούμε διευκρινίσεις για την προσέγγιση αυτή. Τέλος, οι μαθητές πρέπει να έχουν τη δυνατότητα να γράφουν τεστ και να συμμετέχουν σε προσομοιώσεις εξετάσεων, όπως γίνεται στα ιδιωτικά φροντιστήρια. Τα γραπτά τους πρέπει να διορθώνονται και να τους επιστρέφονται για να δουν την πρόοδό τους.

Προτείνεται να αναθεωρηθεί η μοριοδότηση. Εδώ, έχουμε τεράστια μελέτη για τη μοριοδότηση. Μπορώ να σας την προωθήσω με κάποιο mail, γιατί θα μας πάρει πάρα πολλή ώρα να σας διαβάσω την πρότασή μας, αυτή τη στιγμή. Αυτό δεν γίνεται, είναι ανέφικτο.

Σύμφωνα με την παράγραφο 3 γ’ του άρθρου 3 του σχεδίου νόμου, οι ως άνω αποσπώμενοι εκπαιδευτικοί επιλέγονται, με βάση συγκεκριμένα προσόντα, όπως η εμπειρία, η επιστημονική κατάρτιση στην εξ αποστάσεως εκπαίδευση, οι επικοινωνιακές δεξιότητες και η προσωπικότητά τους από τριμελή επιτροπή, η οποία συγκροτείται προς το σκοπό αυτόν με απόφαση του Γενικού Γραμματέα Πρωτοβάθμιας, Δευτεροβάθμιας Εκπαίδευσης και Ειδικής Αγωγής. Η παραπάνω μοριοδότηση είναι κάπως ασαφής. Αυτό δημιουργεί ανησυχίες για την αμεροληψία και την αξιοκρατία της διαδικασίας.

Το άρθρο 4 είναι κάτι, σε σχέση με τη ορολογία. Πάμε στο πιο σημαντικό, στο άρθρο 26Β παράγραφος 5δ. Δημιουργούνται ευνοϊκές συνθήκες υπέρ των υφιστάμενων εταιρειών επαγγελματικού προσανατολισμού, που κατέχουν δεσπόζουσα θέση στην αγορά. Θα έπρεπε μια νεοσύστατη εταιρεία με επαγγελματίες συμβούλους προσανατολισμού ή ακόμα κι ένας μόνον ελεύθερος επαγγελματίας σύμβουλος να μπορεί να λάβει μέρος στο έργο. Θα πρέπει να μπει πλαφόν για την αποφυγή μονοπωλιακών πρακτικών και εκ μέρους των εταιρειών.

Προτείνουμε ο φορέας, ο επιστημονικός διευθυντής, ο ιδιοκτήτης ή ο κύριος εταίρος του φορέα, να διαθέτει τεχνογνωσία και επαρκή εμπειρία στο σχεδιασμό ερωτηματολογίου επαγγελματικού προσανατολισμού και στη διαχείριση και υλοποίηση δράσεων επαγγελματικού προσανατολισμού και συμβουλευτικής. Ειδικότερα, να παράσχει υπηρεσίες ατομικής συμβουλευτικής επαγγελματικού προσανατολισμού τουλάχιστον δέκα έτη. Με αυτό τον τρόπο, θα διασφαλίσουμε ότι μέσα στους φορείς θα εντάσσονται και στελέχη με μεγάλη εμπειρία.

Λόγω των ιδιαίτερων χαρακτηριστικών, αλλά και των διαφορετικών μελλοντικών εκπαιδευτικών επαγγελματικών δυνατοτήτων του κάθε τύπου σχολείου, προτείνεται να υπάρχει πρόβλεψη και προσαρμογή του τυποποιημένου ερωτηματολογίου, ανάλογα με τον τύπο σχολείου.

Επίσης, η υπηρεσία του επαγγελματικού προσανατολισμού θα παρέχεται από ιδιωτικούς φορείς και όχι από δημόσιο εκπαιδευτικό σύστημα. Δεν αναφέρεται πουθενά στο άρθρο και στο νόμο, εάν θα είναι δωρεάν η παροχή της υπηρεσίας. Πρέπει να αναφέρεται ξεκάθαρα ότι η υπηρεσία ατομικής συμβουλευτικής επαγγελματικού προσανατολισμού διενεργείται δωρεάν σε κάθε μαθητή/μαθήτρια, που θα τη λάβει, λαμβάνοντας υπόψη και τις ιδιαίτερες εκπαιδευτικές ανάγκες κάθε μαθητή/μαθήτριας και την αναπηρία του κάθε μαθητή, ως προς την εξατομίκευση της παροχής της υπηρεσίας.

Στο άρθρο 5, θεωρούμε πολύ σημαντική την πρόβλεψή του άρθου 5 σχετικά με τη δυνατότητα λειτουργίας αυτόνομης τάξης γυμνασίου, σε απομακρυσμένες ορεινές περιοχές. Ωστόσο, υπάρχουν τα εξής σημαντικά σημεία. Ανησυχία για ψηφιακή συμπλήρωση διδασκαλίας. Η πρόβλεψη ψηφιακής συμπλήρωσης διδασκαλίας μαθημάτων δημιουργεί ανησυχία, καθώς υπάρχει κίνδυνος οι τάξεις αυτές να μετατραπούν σε αμιγώς ψηφιακές. Θεωρούμε ότι πρέπει να προβληθούν ασφαλιστικές δικλείδες, ώστε να μη συμβεί κάτι τέτοιο.

Κίνητρα για εκπαιδευτικούς. Είναι σημαντικό να δοθούν όσο το δυνατόν περισσότερα κίνητρα σε εκπαιδευτικούς που θα στελεχώσουν τις συγκεκριμένες τάξεις, δεδομένου των δυσμενών συνθηκών, όπως μετακινήσεις και τα λοιπά, που λειτουργούν αποτρεπτικά. Είναι πάρα πολλά, που θα μπορούσα να διαβάσω.

Επέκταση πρόβλεψης σε μαθητές με αναπηρία. Η δυνατότητα λειτουργίας αυτόνομης τάξης θα πρέπει να επεκταθεί και σε μαθητές/μαθήτριες με αναπηρία σε απομακρυσμένες ορεινές περιοχές, που φοιτούν στο δημοτικό και γενικά για μαθητές και μαθήτριες με αναπηρία για όσο φοιτούν στην υποχρεωτική εκπαίδευση.

Συνοψίζοντας, το άρθρο 5 αναφέρεται στη δημιουργία αυτόνομων τάξεων σε απομακρυσμένες περιοχές, με την πρόβλεψη ψηφιακής συμπλήρωσης της διδασκαλίας. Η πρόβλεψη αυτή χρειάζεται προσοχή, για να μην οδηγήσει στην πλήρη ψηφιοποίηση της διδασκαλίας και στην αποδυνάμωση της φυσικής παρουσίας των εκπαιδευτικών.

Να μιλήσω για τον κινηματογράφο λίγο, δυο κουβεντούλες, για τη σύσταση εκπαιδευτικού κλάδου ΠΕ Κινηματογράφου και Οπτικοακουστικών Τεχνών. Σύμφωνα με το υπ’ αρ. 24/24-9-2019 Απόσπασμα Πρακτικού η Επιτροπή Ένταξης Πτυχιούχων σε Κλάδους Εκπαιδευτικών του Ι.Ε.Π. έχει εισηγηθεί θετικά για τη σύσταση νέου εκπαιδευτικού κλάδου ΠΕ Κινηματογράφου. Η εισήγηση αυτή αφορά ειδικά τα καλλιτεχνικά σχολεία και περιλαμβάνει τη διδασκαλία των προτεινόμενων μαθημάτων, που αναφέρονται στο σχετικό απόσπασμα. Συνεπώς, έχουν τηρηθεί και δρομολογηθεί όλες οι τυπικές διαδικασίες, ώστε να προχωρήσει ο αρμόδιος Υπουργός στην υπογραφή της σύστασης του κλάδου ΠΕ Κινηματογράφου, να υπαχθεί ο εν λόγω κλάδος στις διαδικασίες επιλογής προσωπικού, υπό το πρίσμα του νόμου 4589/2019 και να περιληφθεί σε επόμενη προκήρυξη του ΑΣΕΠ.

Επιχειρήματα για τη σύσταση του κλάδου ΠΕ Κινηματογράφου. Οι δημόσιες ανακοινώσεις είναι σε εκκρεμότητα. Παρότι η Υφυπουργός, κυρία Μακρή, ανακοίνωσε δημόσια τη σύσταση του κλάδου ΠΕ Κινηματογράφου το 2022, ο κλάδος αυτός δεν έχει συσταθεί.

Αναγκαιότητα και προτεραιότητα. Η σύσταση του εκπαιδευτικού κλάδου ΠΕ καθηγητή/καθηγήτριας Κινηματογράφου και Οπτικοακουστικών Τεχνών είναι απόλυτη αναγκαιότητα και προτεραιότητα για το Υπουργείο, όπως έχει τεκμηριωθεί επιστημονικά πολλές φορές.

Παιδαγωγικά οφέλη. Έρευνες έχουν δείξει ότι η εκπαιδευτική κοινότητα αναγνωρίζει τα παιδαγωγικά οφέλη της κινηματογραφικής και οπτικοακουστικής εκπαίδευσης. Και εδώ δεν χρειάζεται κάποια παραπάνω τεκμηρίωση, όπως ζητήσαμε πριν, για την τηλεκπαίδευση. Επιστημονική τεκμηρίωση, εισαγωγή του κινηματογράφου και των οπτικοακουστικών τεχνών στην εκπαίδευση, ως καλλιτεχνικό αντικείμενο, έχει τεκμηριωθεί επιστημονικά στη διεθνή βιβλιογραφία. Μπορεί να συνεισφέρει πολλαπλά στα σύγχρονα εκπαιδευτικά περιβάλλοντα με καλλιέργεια προηγμένων ψηφιακών δεξιοτήτων, κινητοποίηση σημαντικών γνωστικών διαδικασιών, ενθάρρυνση της κουλτούρας, της συνεργασίας και ανάπτυξης διεργασιών ομάδας, ανάπτυξη ψυχοκοινωνικών δεξιοτήτων συμβάλλοντας στη μείωση φαινομένων βίας και παραβατικότητας και αισθητική καλλιέργεια και κριτική σκέψη, κυρίως αυτό. Ο κινηματογράφος συμβάλλει στην αισθητική καλλιέργεια και την ανάπτυξη ενημερωμένου και κριτικού κοινού ενισχύοντας με αυτόν τον τρόπο την κινηματογραφική και οπτικοακουστική βιομηχανία.

Αυτά για τώρα. Έξι, πέντε, τέσσερα, είμαι ακριβώς στα 10 λεπτά ομιλίας. Σας ευχαριστώ. Συνεχίζουμε στην επόμενη συνεδρίαση.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κ. Καραναστάση. Είδατε η βαθιά ανάσα, όταν είναι εκπαιδευμένος κανείς από την τέχνη, μπορεί να πει πάρα πολλά σε λίγο χρόνο. Ευχαριστούμε.

Τον λόγο έχει ο κ. Αθανάσιος Χαλκιάς, Ειδικός Αγορητής της Κ.Ο. «ΣΠΑΡΤΙΑΤΕΣ».

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ πολύ, κύριε Πρόεδρε. Για δεκαετίες οι οικογένειες των μαθητών υπομένουν μια οικονομική αιμορραγία πληρώνοντας αδρά για την ενισχυτική διδασκαλία των παιδιών τους. Η ψηφιακή εκπαιδευτική πύλη του άρθρου 3, ως πολλά υποσχόμενη τεχνολογική μέθοδος, έρχεται αρχικά να ανατρέψει αυτή την πραγματικότητα προσφέροντας μια πολύτιμη τεχνολογικά εναλλακτική. Αυτή η ψηφιακή πλατφόρμα έρχεται να λειτουργήσει ως ένα ολοκληρωμένο Ψηφιακό Φροντιστήριο προσφέροντας on line εκπαίδευση σε μαθητές όλων των βαθμίδων.

Οι μαθητές των τελευταίων τάξεων του Λυκείου και οι υποψήφιοι των ΑΕΙ θα έχουν πρόσβαση σε εξειδικευμένη βοήθεια για τις εξετάσεις τους, ενώ όλοι οι υπόλοιποι μαθητές θα μπορούν να ενισχύσουν τις γνώσεις τους, με ένα ευρύ φάσμα εκπαιδευτικού υλικού.

 Η Ψηφιακή Εκπαιδευτική Πύλη υπόσχεται να απελευθερώσει τις οικογένειες από την οικονομική ασφυξία των παραδοσιακών φροντιστηρίων, προσφέροντας μια προσιτή και υψηλής ποιότητας εκπαιδευτική λύση.

 Η λειτουργία της θα γίνεται υπό την αιγίδα του Ινστιτούτου Εκπαιδευτικής Πολιτικής, εξασφαλίζοντας την αξιοπιστία και την αποτελεσματικότητά της, ωστόσο προκύπτουν ζητήματα και ερωτήματα τα οποία απαιτούν διευκρινίσεις και απαντήσεις οι οποίες πρέπει να ενσωματωθούν στο νομοσχέδιο για να το θεωρήσουμε θετικό.

 Η Ψηφιακή Εκπαιδευτική Πύλη, ενώ αποτελεί μια καινοτόμο και ελπιδοφόρα πρωτοβουλία, ενέχει τον κίνδυνο να χρησιμοποιηθεί ως πρόσχημα για το κλείσιμο σχολείων, ιδίως σε απομακρυσμένες περιοχές, με χαμηλό μαθητικό πληθυσμό.

 Η τηλεκπαίδευση, αν και αποτελεί ένα χρήσιμο εργαλείο, σε συγκεκριμένες περιπτώσεις, δεν μπορεί να αντικαταστήσει τη «διά ζώσης εκπαίδευση», η οποία προσφέρει μια σειρά από οφέλη, που δεν μπορούν να αναπαραχθούν ψηφιακά.

 Η «διά ζώσης εκπαίδευση» επιτρέπει την άμεση αλληλεπίδραση μεταξύ εκπαιδευτών και μαθητών, ενισχύοντας την κοινωνικοποίηση, την ανάπτυξη κοινωνικών δεξιοτήτων και την καλλιέργεια της κριτικής σκέψης.

 Επιπλέον, η φυσική παρουσία των μαθητών στην τάξη συμβάλλει στη δημιουργία ενός πλαισίου πειθαρχίας και οργάνωσης, το οποίο είναι απαραίτητο για την αποτελεσματική μάθηση.

Η τηλεκπαίδευση, από την άλλη πλευρά, μπορεί να οδηγήσει σε απομόνωση και έλλειψη κοινωνικοποίησης των μαθητών, ενώ η απουσία της φυσικής παρουσίας του εκπαιδευτικού δυσχεραίνει την παροχή εξατομικευμένης υποστήριξης και την αντιμετώπιση των ιδιαίτερων αναγκών κάθε μαθητή.

 Επιπλέον, η τηλεκπαίδευση απαιτεί την ύπαρξη κατάλληλου εξοπλισμού και πρόσβασης στο διαδίκτυο, κάτι που δεν είναι πάντα εφικτό για όλες τις οικογένειες και εδώ έρχεται η ανάγκη για επιδότηση οικογενειών με οικονομικές δυσχέρειες για αγορά υπολογιστή και ευρυζωνική παροχή δικτύου.

 Η αντικατάσταση των σχολείων με ψηφιακά μέσα θα μπορούσε να έχει σοβαρές αρνητικές επιπτώσεις, στην εκπαιδευτική διαδικασία και στην κοινωνική συνοχή των τοπικών κοινωνιών. Τα σχολεία δεν είναι απλώς χώροι μετάδοσης γνώσεων, αλλά και κέντρα κοινωνικής ζωής, όπου οι μαθητές αναπτύσσουν τις δεξιότητες τους, δημιουργούν φιλίες και μαθαίνουν να λειτουργούν ως μέλη μιας ομάδας.

Είναι σημαντικό να αναγνωριστεί μέσα στο ίδιο το νομοσχέδιο ότι η Ψηφιακή Εκπαιδευτική Πύλη, που αποτελεί μόνον ένα συμπληρωματικό εργαλείο στην εκπαιδευτική διαδικασία και όχι ένα υποκατάστατο της «διά ζώσης εκπαίδευσης». Η χρήση της πρέπει να γίνεται με σύνεση και προσοχή, ώστε να αποφευχθούν οι αρνητικές επιπτώσεις, που θα μπορούσε να έχει η αλόγιστη εφαρμογή της.

Επιπλέον, η επιτυχία της σύγχρονης εκπαίδευσης και τηλεκπαίδευσης εξαρτάται, σε μεγάλο βαθμό, από την αναλογία καθηγητών- μαθητών και αυτό πρέπει να διευκρινιστεί μέσα στο ίδιο το νομοσχέδιο. Δεν μπορούμε να το αφήσουμε στην τύχη και σε άγνωστες μελλοντικές αποφάσεις του Ινστιτούτου Εκπαιδευτικής Πολιτικής.

 Επιπρόσθετα, η αποτελεσματικότητα της διδασκαλίας εξαρτάται από την ομοιογένεια των τμημάτων, δηλαδή, την ομαδοποίηση μαθητών, με ίδιο επίπεδο γνώσεων. Το νομοσχέδιο δεν παρέχει καμία διευκρίνιση για το πώς θα διασφαλιστεί αυτή η ομοιογένεια, η οποία είναι απαραίτητη για την αποφυγή απογοητευτικών αποτελεσμάτων, επομένως, χρειάζεται και εδώ διευκρινίσεις εντός του νομοσχεδίου.

 Η εκπαιδευτική μέθοδος, που θα ακολουθηθεί, είναι εξίσου σημαντική. Η εμπειρία έχει δείξει ότι η ενεργός συμμετοχή των μαθητών στην εκπαιδευτική διαδικασία είναι πολύ πιο αποτελεσματική από την παθητική ακρόαση. Το νομοσχέδιο δεν διευκρινίζει πως θα επιτευχθεί αυτή η ενεργός συμμετοχή, μέσω των ηλεκτρονικών μέσων, κάτι που χρήζει έγγραφης διευκρινίσεων, εντός του νομοσχεδίου.

 Είναι σημαντικό να διευκρινιστεί γραπτώς εντός του νομοσχεδίου, αν η Ψηφιακή Εκπαιδευτική Πύλη θα προσφέρει τη δυνατότητα στους μαθητές να εξασκηθούν σε συνθήκες εξετάσεων, όπως τεστ και προσομοίωσης και αν θα υπάρχει δυνατότητα διόρθωσης και επιστροφής των γραπτών τους, για να παρακολουθούν την πρόοδό τους. Αυτές οι λειτουργίες είναι πολύτιμες για την προετοιμασία των μαθητών και την ενίσχυση της αυτοπεποίθησης τους.

Να πούμε για το άρθρο 4. Η Ενιαία Ψηφιακή Πύλη για υπηρεσίες επαγγελματικού προσανατολισμού σε μαθητές Α’ Λυκείου και συμπλήρωση τυποποιημένου ερωτηματολογίου επαγγελματικού προσανατολισμού σε ψηφιακή μορφή, μέσω ατομικής συνεδρίας με σύμβουλο. Θεωρούμε ότι ο σχολικός επαγγελματικός προσανατολισμός θα πρέπει να εισαχθεί στα σχολεία από το γυμνάσιο. Η επαφή των παιδιών με τα επαγγέλματα τους, τους επαγγελματίες και η επαφή με το χώρο, που εργάζεται ο καθένας, δηλαδή, οι συνθήκες εργασίας, τα πλεονεκτήματα, που έχουν αυτά τα επαγγέλματα, τα μειονεκτήματα κλπ.. Η δημιουργία Μητρώου Επαγγελματικού Προσανατολισμού, όπου ο μαθητής επιλέγει τον οικονομικό φορέα, που αναλαμβάνει τις υπηρεσίες ατομικής συμβουλευτικής, στον οποίο αποδίδεται απευθείας οικονομική διευκόλυνση. Υπάρχει μια ασάφεια, που χρειάζεται επεξήγηση, σε σχέση με τον οικονομικό φορέα. Ποιος πληρώνει γι’ αυτό και να μας εξηγηθεί για ποιο λόγο θα πρέπει να πάμε σε ιδιωτική πρωτοβουλία και δεν συνεχίζουμε, όπως ήταν τα προηγούμενα χρόνια, μέσω υπαλλήλων του Υπουργείου Παιδείας;

Για το άρθρο 6. Η τετραμελής ομάδα της δράσης από ψυχολόγους και κοινωνικούς λειτουργούς είναι ένα σωστό μέτρο, αλλά διατηρούμε μία επιφύλαξη για το αν θα είναι ουσιαστικός και όχι τυπικός ο ρόλος των ομάδων αυτών. Σε πολλά σχολεία, ο ρόλος των ψυχολόγων μέχρι τώρα, ήταν περισσότερο τυπικός. Δεν υπήρχε επαφή με τους μαθητές και περιοριζόταν η παρουσία τους σε ένα γραφείο.

Θα περίμενα από αυτό το πολυνομοσχέδιο να υπάρχει κάποια μεταβατική διάταξη για τους ψάλτες. Για τη διάσωση της παράδοσης μας, που βασίζεται στη βυζαντινή μουσική. Να βλέπαμε μια δημιουργία σχολής ιεροψαλτών, που θα ήταν πάρα πολύ σημαντικό για τη διάσωση αυτής της πολιτιστικής κληρονομιάς.

Να σημειώσω το εξής. Ότι κάθισα και σημείωσα από όλους τους φορείς, που έχουν κινηθεί αρνητικά, που έχουν κινηθεί θετικά, γιατί για εμάς παίζει πολύ μεγάλο ρόλο το τι θέλει η κοινωνία και πώς βλέπει το κάθε νομοσχέδιο. Είδα πάρα πολλούς φορείς να είναι αρνητικοί προς το άρθρο 18. Είδα πολλούς φορείς να μιλάνε για τα προβλήματα στις μεταθέσεις και να κάνουν επισήμανση για το ποσοστό αναπηρίας. Αυτό ίσως, καλό θα ήταν να το δείτε, να διορθωθεί το ποσοστό αναπηρίας, για να μπορεί να έχουν μια πιο ευνοϊκή πρόσληψη ή μετάθεση, να λυθούν κάποια προβλήματα που τους ταλανίζουν.

 Και μου έκανε πολύ μεγάλη εντύπωση, κάποιος αναφέρθηκε, ήταν ο κύριος Χριστόπουλος Γεώργιος, για το άρθρο 9, σαν αντισυνταγματικό. Αυτό θα το κοιτάξω και εγώ λίγο, μετά την Επιτροπή μας. Μου έκανε μεγάλη εντύπωση και θέλω να δω τι ακριβώς εννοούσε.

Σας ευχαριστώ πάρα πολύ. Επιφυλάσσομαι για τα υπόλοιπα άρθρα, στην επόμενη συνεδρίαση.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε Χαλκιά.

Το λόγο έχει ο κύριος Υπουργός και μετά οι δύο ομιλητές.

**ΙΩΑΝΝΗΣ (ΓΙΑΝΝΗΣ) ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριε Πρόεδρε, ευχαριστώ πολύ. Κυρίες και κύριοι συνάδελφοι, θα μου επιτρέψετε να διευρύνω λίγο την τοποθέτησή μου, όσον αφορά τα άρθρα τα οποία εισηγείται το Υπουργείο Αθλητισμού, για ένα και μόνο λόγο. Γιατί μου δίνεται η ευκαιρία, μετά από έξι μήνες περίπου, να ξαναβρεθώ στη Βουλή και να ενημερώσω με επίσημο τρόπο για τα αποτελέσματα ενός νόμου εμβληματικού, του νόμου 5085/2024, ο οποίος συνδέεται και με τα άρθρα τα συγκεκριμένα, τα οποία συζητάμε τώρα. Θα εξηγήσω πώς. Γιατί είναι καλό, όταν νομοθετούμε και όταν Υπουργοί έρχονται και περνάνε διατάξεις νόμων και μεγάλα συμβολικά και εμβληματικά νομοσχέδια, κάποια στιγμή, να έρχεται και η ώρα της αξιολόγησης.

Το νομοσχέδιο, που ψηφίσαμε το Φεβρουάριο του 2024, δεν ήταν ένα απλό και τυπικό νομοσχέδιο. Ήταν ένα νομοσχέδιο, το οποίο, για πρώτη φορά, ήρθε ουσιαστικά να αντιμετωπίσει κάτι, στο οποίο είμαστε όλοι μαζί ενωμένοι: Την οπαδική βία. Όταν συζητούσαμε το νομοσχέδιο, την περίοδο εκείνη, δεν υπήρχε ούτε μία κοινοβουλευτική πλευρά, που να μην αντιτίθεται στην οπαδική βία. Άρα, ήμασταν, εκ προοιμίου, όλοι μαζί.

Το ότι χωριστήκαμε μετά, στην ώρα της ψήφου, διαφορετικά, αυτό είναι δευτερογενές, αξιολογείται από τον καθένα, από τα αποτελέσματα. Υπήρχε κριτική ότι αυτό έχει γίνει πολλές φορές στο παρελθόν από πολλούς υπουργούς και από πολλές κυβερνήσεις και έπεσε στο κενό.

Είπα και εγώ τότε ότι θα αξιολογηθούμε εκ νέου όλοι, όταν θα δούμε τα αποτελέσματα. Υπήρχε μία διευρυμένη στήριξη στο νομοσχέδιο. Οφείλω να το αποδώσω αυτό στην πλευρά της «Πλεύσης Ελευθερίας» και στο «Κίνημα Αλλαγής – ΠΑΣΟΚ», που το στήριξαν και ήταν θετικοί στο νομοσχέδιο. Ο κ. Καραναστάσης και ο κ. Νικολαΐδης, ως Εισηγητές, το αποδέχτηκαν, αλλά και τα άλλα κόμματα. Για να μην αδικώ, μπορεί να τοποθετήθηκαν με ουδέτερη ψήφο, δηλαδή με «παρών», δεν ήταν αρνητικοί.

Σήμερα, λοιπόν, ενώπιόν σας, θέλω να σας πω ότι αυτό το νομοσχέδιο, σαφώς αποδέχομαι τη θέση ότι είχαν γίνει προσπάθειες στο παρελθόν να έρθουν μεταρρυθμιστικές τομές όσον αφορά τα γήπεδα και τη βία και είχαν αποτύχει και είχαν αποτύχει, γιατί δεν είχαν ολοκληρωθεί αυτά, τα οποία ενσωματωνόντουσαν, μέσα στο νομοσχέδιο, όταν ψηφίστηκε ο ν. 5085/ 2024, το Φεβρουάριο, δεν τελείωσε με την έκδοση του ΦΕΚ. Αντίθετα, με την έκδοση του Φύλλου της Εφημερίδας της Κυβερνήσεως ξεκίνησε μια τιτάνια προσπάθεια, ώστε να υλοποιηθούν αυτά, που ενσωμάτωνε ο νόμος και ενσωμάτωνε τέσσερα κορυφαία θέματα. Τα είχαμε πει στη Βουλή, τα επαναλαμβάνω, γιατί αυτά έρχονται τώρα, κατά ένα τρόπο, να διευρύνουν το πεδίο εκείνο, μέσα από αυτές τις διατάξεις, όπως θα εξηγήσω.

Πρώτον, ήταν το αίσθημα της ατιμωρησίας, το οποίο ήταν διάχυτο για δεκαετίες, πως ό,τι κι αν γινόταν στο ποδόσφαιρο ή σε επίπεδο βίας, μέσα στα γήπεδα μπάσκετ, ποδοσφαίρου και ευρύτερα, η οποιαδήποτε κύρωση ερχόταν, μετά από πάρα πολύ καιρό. Ουσιαστικά, δηλαδή, έχανε το νόημά της και υπήρχε το κλίμα ότι κανένας δεν τιμωρείται σε αυτόν εδώ τον τόπο.

Δεύτερο στοιχείο ήταν οι ποινές. Είχα πει ότι δεν πρόκειται για ποινές, πρόκειται για κυρώσεις. Κυρώσεις, οι οποίες έθεταν τη λέξη «ασφάλεια», ως επικεφαλίδα της νομοθετικής πρωτοβουλίας. Κυρώσεις, οι οποίες δεν έκριναν το πρωτάθλημα, κανένας αγώνας δεν ακυρώθηκε, ούτε η ΦΙΦΑ ούτε ΟΥΕΦΑ, οι κανονισμοί του θίχθηκαν, τους οποίους σεβόμαστε απόλυτα και την ΕΠΟ και το αυτοδιοίκητο της. Όμως, ήταν δικαίωμα της πολιτείας να παρεμβαίνει για την ασφάλεια και τότε, διαμέσου των κυρώσεων, ήρθε πλέον άμεσα να επιβληθεί ο νομοθέτης, η πολιτεία σε οπαδική βία και σε τέτοιες συμπεριφορές, με συγκεκριμένες, όμως, κυρώσεις, οι οποίες, για πρώτη φορά, δεν ήταν υποκειμενικές, ήταν αντικειμενικές. Δέσμη – αρμοδιότητα, αυτό ήταν και η επιτυχία, το κλειδί, που αποδέχτηκαν, μετά από ένα πολύ σύντομο χρονικό διάστημα, όλες οι ΠΑΕ και η Σούπερ Λίγκα και το μπάσκετ. Αυτές τις κυρώσεις, οι οποίες είπαν ότι ήταν δίκαιες, υπήρξε το αίσθημα της δικαιοσύνης, ότι δεν υπήρχε υποκειμενικότητα του Υπουργού, να είναι κάπου ελαστικός και κάπου αυστηρός.

Η τρίτη μεγάλη παρέμβαση, ήταν η τομή που λέγεται «κάμερες». Οι κάμερες είχαν νομοθετηθεί και στο παρελθόν, αλλά ήταν κενό γράμμα. Λειτουργούσαν αποσπασματικά και όπου λειτουργούσαν, δεν έφερναν ουσιαστικό αποτέλεσμα, όταν το ζητούσαμε. Άντε μερικές φορές να βλέπαμε και κάτι.

Τώρα, όμως, μπήκαν για πρώτη φορά στα ελληνικά γήπεδα ποδοσφαίρου και μπάσκετ, όπως θα εξηγήσω, οι πιο σύγχρονες κάμερες ψηφιακής ανάλυσης σε όλη την Ευρώπη. Με χρήματα ποιανού; Με χρήματα των ομάδων. Τέλος, η πληρωμή από την τσέπη του Έλληνα φορολογούμενου.

Σύγχρονες, γιατί; Γιατί μέσα στο νόμο παρέπεμπε σε υπουργική απόφαση, βάσει της οποίας οι τεχνολογικές προδιαγραφές, που απαιτούνταν, ήταν οι πιο σύγχρονες, σε επίπεδο ανάλυσης.

Η δεύτερη τομή για τις κάμερες ήταν ότι πλέον μέσα στον νόμο, το θυμάστε, βάλαμε περιοχές του γηπέδου, που θα βλέπουν κάμερες, ακόμα και στα αποδυτήρια, το οποίο ήταν ένα αίτημα διαιτητών, παραγόντων, όταν έπαιζαν στο αντίπαλο στο γήπεδο.

Τι άλλο έγινε με το θέμα των καμερών; Για να λειτουργήσει το σύστημα, γιατί από το να βάλω τις καλύτερες κάμερες στην Ευρώπη και να βάλω και τις διαδικασίες, που περιέγραψα πριν, δε λειτουργεί τίποτα, αν δεν υπήρχε η ηλεκτρονική πλατφόρμα, που να συνδέει ελεγκτικά τρεις μέρες, πριν γίνει ο αγώνας και τη μέρα του αγώνα ,τη λειτουργία των καμερών.

Αυτά είναι καινοτομία, μεταρρύθμιση, δεν υπήρχαν ποτέ στο παρελθόν.

Η τέταρτη παρέμβαση, η ουσιαστική, που είχα πει, αναγνωρίζω όλους τους προηγούμενους Υπουργούς, την καλή τους πρόθεση, που είχαν να βάλουν, επιτέλους, στην Ελλάδα ένα σύστημα, το οποίο να ελέγχει το ποιος μπαίνει στο γήπεδο. Είχε αποτύχει η κάρτα φιλάθλου του Σταύρου Κοντονή, δεν πέτυχε, παρότι νομοθετήθηκε, με καλή πρόθεση, γιατί τεχνολογικά δε βγήκε. Από το 2016, πότε ήταν περίπου, μόνο με παρατάσεις πήγαινε η διαδικασία και ήρθαμε εμείς το 2024, νομοθετήσουμε πλέον τον ψηφιακό τρόπο εισόδου στα γήπεδα, τα οποία, με τη νέα αγωνιστική περίοδο, ξεκινάει οριστικά και για πάντα και στο μπάσκετ και στο ποδόσφαιρο.

Όπως είχα πει, κανένας πλέον δε θα μπαίνει στο γήπεδο, χωρίς να ξέρει ότι γνωρίζουμε ποιος είναι, το τηλέφωνό του και τη διεύθυνσή του.

 Αυτά αλλάζουν δομικά. Νοοτροπίες και αντιλήψεις που εκκολάπτονταν, ως οπαδική βία και έναρξη εγκληματικών οργανώσεων, χούλιγκαν μέσα στα γήπεδα. Τώρα, το είδατε, μετά την ψήφιση του νόμου και ένα πυρ ομαδόν, που δέχτηκα την πρώτη περίοδο, λόγω των αυστηρών κυρώσεων, που πήγαν σε πολλές ομάδες, όταν έπεσαν κροτίδες, είδαμε - και το παραδεχτήκατε και το παραδέχθηκε όλη η κοινωνία - ντέρμπι πολύ μεγάλα, με μεγάλες διαφορές τερμάτων και δεν άνοιξε μύτη σε αυτά τα ντέρμπι, γιατί ακριβώς υπήρχε ο νόμος που ψηφίστηκε, με πλειοψηφία, μέσα στη Βουλή. Και το στοιχείο, που του έδωσε δύναμη, πιστέψτε με, ήταν ότι πολλές φορές σε συνεντεύξεις μου έβγαινα και έλεγα ότι δεν το ψήφισε μόνο η Νέα Δημοκρατία, το ψήφισαν τα Κόμματα και προσδιόρισα και τα Κόμματα και την καλή πρόθεση που υπήρχε.

Έτσι ζητάμε και από εσάς τώρα, για να ξεκινήσω την τοποθέτησή μου, γι’ αυτά τα άρθρα, μετά από αυτά, που θα ακούσετε, θα σας κάνω έκκληση, επειδή τα συγκεκριμένα ζητήματα, που θα σας πω, δεν έχουν ούτε κομματικό ούτε ιδεολογικό πρόσημο. Το μόνο πρόσημο, που έχουν οι διατάξεις που φέρνω, είναι αθλητικό πρόσημο. Σας μιλάει ένας άνθρωπος, με μεγάλη εμπειρία στα κοινοβουλευτικά. Έχω περάσει και από άλλες κυβερνητικές θέσεις. Εδώ, όμως, πιστεύω πραγματικά και έτσι θα είμαι σε όλη μου τη θητεία ως Υπουργός, ότι δεν εμπεριέχει καμία εισαγωγή άρθρου ή διάταξης, που θα φέρω ποτέ κομματική σκοπιμότητα ή ιδεολογική σκοπιμότητα. Όλα είναι σε ένα και μόνο στόχο, στο να πετύχουμε το καλύτερο αποτέλεσμα για τον αθλητισμό μας.

Οι διατάξεις που φέρνω μπορεί να φαίνεται ότι είναι αποσπασματικές. Δεν είναι αποσπασματικές. Συνδέονται και με το νομοσχέδιο, το οποίο περιέγραψα πριν, αλλά με τρία μεγάλα γεγονότα, τα οποία θα συμβούν το επόμενο διάστημα.

Πρώτον. Ξεκινάει το νέο πρωτάθλημα μπάσκετ και ποδοσφαίρου.

Δεύτερον. Είναι το ζήτημα του μεγάλου αθλητικού νόμου, που θα έρθει τον χειμώνα.

Και τρίτον. Είναι οι εκλογές των ομοσπονδιών, που έχουν μείζονα σημασία, καθώς από αυτές θα εκλεγούν τα διοικητικά όργανα όλων των ομοσπονδιών και μέσα από αυτές τις ομοσπονδίες είναι αυτοί οι άνθρωποι, οι οποίοι καλλιεργούν τα αθλήματα, έχουν την πρωτοβουλία των κινήσεων, για να βελτιώσουν το αθλητικό προϊόν της χώρας μας.

Άρα, λοιπόν, αυτές οι διατάξεις, που φέρνω και ήδη τις έχετε δει, συνδυαστικά με κάποιες, οι οποίες θα έρθουν με τροπολογία, την Τετάρτη, ώστε να μην είναι εκπρόθεσμες, θα κλείσουμε έναν κύκλο, που θα συνδέουν αυτές τις δύο χρονικές περιόδους. Και εξηγούμαι σε τι αφορούν.

Πρώτον. Είναι η διάταξη του VAR. Το VAR το έφερε ο ΣΥΡΙΖΑ, το 2019, θετικότατα. Πληρώθηκε από τον Έλληνα φορολογούμενο. Δεν το συζητάω, δεν κάνουμε αξιολόγηση. Το αποτέλεσμα είναι θετικό, όμως. Το VAR έπαιξε θετικό ρόλο στη διεξαγωγή των αγώνων αγωνισμάτων του ποδοσφαίρου. Κανείς δεν το αμφισβητεί αυτό και δεν θα μπορούσαμε να το αφήσουμε, επειδή έληξαν τα τέσσερα χρόνια της σύμβασης, να περάσει από μπροστά μας και να μην ενδιαφερθούμε. Δεν υπήρχε δυνατότητα διαγωνισμού τώρα και το μόνο που κάνουμε, είναι το Ελληνικό Δημόσιο να σηκώσει πάνω του μόνο για μία χρονιά το βάρος του VAR για ένα χρόνο. Από κει και πέρα, πλέον το επαγγελματικό ποδόσφαιρο θα αναλάβει μόνο του, με δικές του διαδικασίες, την εξέλιξή του VAR, που είναι τόσο χρήσιμο και τόσο σημαντικό για το ελληνικό ποδόσφαιρο, που νομίζω ότι είναι κοινή μας θέση. Μία χρονιά και τελειώνει πλέον το ελληνικό δημόσιο να πληρώνει το VAR. Το VAR πρέπει να συνεχιστεί, έχει αποδειχθεί ότι είναι πάρα πολύ χρήσιμο. Αυτή είναι μία διάταξη. Νομίζω ότι είναι σε θετική αθλητική κατεύθυνση.

Το επόμενο, που κάνουμε, δεν είναι διάταξη, αλλά συνδέεται με αυτό. Με υπουργική απόφαση, επεκτάθηκε το ηλεκτρονικό εισιτήριο της ταυτοπροσωπίας και στο μπάσκετ. Το χαιρέτησε όλο το μπάσκετ. Στο ποδόσφαιρο, στην αρχή, όταν το είχαμε πάει, υπήρχαν αμφισβητήσεις ότι δεν θα λειτουργήσει, ότι δεν μπορεί. Πειστήκαμε, βάλαμε ομάδες εργασίας, το μπάσκετ το υποδέχθηκε πανηγυρικά. Η Basket League, μέσω του Ευθύμη Ρετζιά, του Προέδρου, κ. Γαλατσόπουλου, ήρθε στο γραφείο μου, πανηγυρικά και το πήραν πάνω τους να ξεκινήσει να λειτουργεί, από 16 Σεπτεμβρίου, το ηλεκτρονικό εισιτήριο και στο μπάσκετ, παρόλο που τους είπα να το αφήσουμε από Σεπτέμβριο, Οκτώβριο, Νοέμβριο. Άρα, κλείνει αυτή η εκκρεμότητα και με το μπάσκετ.

Η δεύτερη διάταξη που φέρνω είναι ότι στα κλειστά γήπεδα -και αυτό ήταν μία εκκρεμότητα από το πρώτο νομοσχέδιο- στα κλειστά γήπεδα, όπου διεξάγονται αγώνες μπάσκετ, βόλεϊ, οποιοσδήποτε κλειστός αγώνας και όχι μόνο επαγγελματικά, αλλά και ερασιτεχνικά αθλήματα, εάν ανάψει καπνογόνο, η κύρωση θα είναι ίδια, με αυτή της κύρωσης κροτίδας στα γήπεδα. Δηλαδή, κεκλεισμένων των θυρών από φιλάθλους για μία αγωνιστική.

Δεν νοείται να ανοίγεις σε γήπεδο μπάσκετ ή σε γήπεδο βόλεϊ ή σε γήπεδο χάντμπολ, σε κλειστό γήπεδο, καπνογόνο. Αυτό κάνει κακό σε όλους. Κάνει κακό, πρώτο και κύριο, στους αθλητές. Αυτή είναι η δεύτερη διάταξη. Νομίζω ότι όλοι τη βλέπετε με θετική οπτική και αυτή τη διάταξη.

Άλλη διάταξη είναι η διάταξη «Διακρίσεων και διακρίσεων αθλητών. Αθλητικές διακρίσεις». Αυτή η συγκεκριμένη διάταξη ήταν μια εκκρεμότητα, η οποία υπέβοσκε - έρχεται από το παρελθόν- καθότι ο πόλεμος Ουκρανίας-Ρωσίας δημιούργησε ένα πρόβλημα σε μία στάνταρντ διαδικασία για 8 χώρες, για να αναγνωστούν διακρίσεις. Υπήρξε ένα πρόβλημα –η Αιτιολογική το λέει- και έπρεπε να το αντιμετωπίσουμε, καθώς η Ρωσία πλέον δεν είναι μέσα στις χώρες, που λαμβανόταν υπόψη, ως 8η. Μπήκε η διαδικασία της διεθνούς σημαίας της ομοσπονδίας του αθλήματος και έτσι λύνουμε ένα ζήτημα, για να μπορούν αθλητές μας, που κάνουν διακρίσεις για 8 χώρες, αν υπάρχει η συγκεκριμένη σημαία της Διεθνούς Ομοσπονδίας, να παίρνει ο αθλητής τη διάκριση. Τρίτη Διάταξη και αυτή με αθλητικό πρόσημο.

Άλλη διάταξη. Ήταν η διάταξη, που είχαμε αφήσει από το ν.5085, την είδαμε στην πορεία. Ήταν η διάταξη ότι η ΔΕΑΒ *(Διαρκής Επιτροπή Αντιμετώπισης Βίας)* είχε την ανάγκη, εκτός της κοινοποίησης με αλληλογραφία, να υπάρχει κοινοποίηση και με ηλεκτρονικό ταχυδρομείο. Αυτονόητο αυτό. Η ΔΕΑΒ δεν έβρισκε, πολλές φορές, τους παραλήπτες των κυρώσεων. Έπρεπε να γίνει. Πάμε και με το mail. Αυτή είναι άλλη μια διάταξη. Θετική και αυτή, νομίζω.

Άλλη διάταξη ήταν ένα πρόστιμο, το οποίο έρχεται από το «νόμο Κοντονή», 10.000 ως 1.000.000. Το είχαμε αφήσει αυτό το πρόστιμο στο ν.5085. Αποδείχθηκε ότι δεν μπορεί να υπάρξει τέτοιο πρόστιμο, είναι εξοντωτικό, γιατί αφορά μόνο Ερασιτεχνικά Σωματεία. Επεβλήθη το 10χίλιαρο σε Ερασιτεχνικά Σωματεία για παραβατική συμπεριφορά και τα κρατήσαμε «με οξυγόνο» να μην κλείσουν. Γι’ αυτό μεταβάλλουμε το πρόστιμο από 1.000 έως 50.000, διότι σκοπός του νομοθέτη δεν είναι η εξόντωση, είναι η συμμόρφωση. Ήταν αίτημα πολλών Αθλητικών Σωματείων, που δέχθηκαν αυτά τα σκληρά πρόστιμα από τη ΔΕΑΒ. Έπρεπε να το αλλάξουμε, να το κάνουμε πρόστιμο συμμόρφωσης και όχι εξόντωσης. Αυτή είναι ακόμα μία διάταξη από τις 14, που σας είπα πριν.

Άλλη διάταξη είναι η διάταξη για κάτι, που θα έρθει στο επόμενο μεγάλο νομοσχέδιο. Το έχω θέσει, ως πυρήνα της νομοθετικής πρωτοβουλίας του νέου αθλητικού νόμου, μετά από 25 χρόνια. Θεωρώ ότι ένα κρίσιμο ζήτημα, για τον ελληνικό αθλητισμό, είναι ο σχολικός αθλητισμός. Ο σχολικός αθλητισμός έχει ειπωθεί πάρα πολλές φορές, έχουν γραφτεί πάρα πολλά πράγματα. Όμως, δυστυχώς, δεν υπάρχει, όπως είδα στους νόμους μέχρι σήμερα, ένα θεσμικό πλαίσιο συγκεκριμένο, με αναφορά, με λειτουργία. Είναι όλα αποσπασματικά, τυχαία και όλα γίνονται με όρους φιλότιμου και με όρους αποσπασματικούς ή καλών προθέσεων. Αυτό πρέπει να τελειώσει. Έχουμε καιρό να δούμε τον αθλητικό νόμο.

Γι’ αυτό, λοιπόν, φέρνω τώρα μια διάταξη, βάσει της οποίας είναι ότι στις εκλογές των Ομοσπονδιών, που θα έρθουν τώρα, θα υπάρξουν 3 νέες ιδιότητες που έλειπαν:

Μια. Υπεύθυνος σχολικού πανεπιστημιακού αθλητισμού. Κορυφαία ιδιότητα για να μπορεί, την επόμενη μέρα, το Υπουργείο Αθλητισμού να συζητάει με τον υπεύθυνο της κάθε Ομοσπονδίας, που θα έχει την ευθύνη του σχολικού αθλητισμού.

Δεύτερον. Υπεύθυνος ακεραιότητας-αξιών. Θα υπάρξει και νομοτεχνική βελτίωση. Ο αθλητισμός δεν είναι μόνο ο πρωταθλητισμός, είναι η συμμετοχή, είναι οι αξίες του αθλητισμού, είναι η αντιμετώπιση της χειραγώγησης των αγώνων. Αυτός, λοιπόν, ο Υπεύθυνος Ομοσπονδίας θα είναι εκείνος, που θα έχει τη συγκεκριμένη αρμοδιότητα.

Και τρίτον, το μεγάλο επίτευγμα, αυτό που πετύχαμε στις 21 Μαρτίου του 2024, τη μεταρρύθμιση, που λέγεται «ΚΟΥΡΟΣ». Αυτό είναι μεγάλη μεταρρύθμιση, δεν υπάρχει στην Ευρώπη. Το είχα πει, τότε, στη συζήτηση στη Βουλή. Η Ελλάδα κατάφερε και έφτιαξε και χαρτογράφησε, πλήρως ψηφιακά, τον ελληνικό αθλητισμό. Υπάρχει ο «ΚΟΥΡΟΣ», μία καινοτομία, μία μεταρρύθμιση. Θα υπάρχει ο Υπεύθυνος Ηλεκτρονικής Διακυβέρνησης κάθε Ομοσπονδίας, για να συνδέεται με όλα τα Σωματεία, ηλεκτρονικά, σε όλη την επικράτεια, σε κάθε νομό και σε κάθε δήμο και με το Υπουργείο Αθλητισμού, για να έχουμε την επαφή με τον κάθε αθλητή και με τον κάθε προπονητή.

Αυτή είναι άλλη μια διάταξη, η οποία ενσωματώνεται στις συγκεκριμένες διατάξεις και αυτή με αθλητικό πρόσημο.

Υπάρχει ακόμα μία διάταξη, η οποία αφορά την παράταση των προπονητών. Υπάρχει ένα ζήτημα, που πρέπει να το μοιραστώ μαζί σας. Πολύ σωστά, ο νομοθέτης σε προηγούμενες αθλητικές νομοθετικές πρωτοβουλίες για τον αθλητισμό, αποφάσισε ότι στο πλαίσιο της οργάνωσής του δεν μπορεί τα αθλητικά σωματεία, ακούσετε να το δείτε πως είναι σαν πρόβλημα, να μην έχουν πλέον ένα θεσμικό πλαίσιο συγκεκριμένο και σημείο αναφοράς, το οποίο να ξέρουμε ότι αυτό το αθλητικό σωματείο έχει τόσους αθλητές, έχει αυτή την εγκατάσταση και έχει αυτόν τον προπονητή, τον πιστοποιημένο, για να μπορεί ένα αθλητικό σωματείο, να μην είναι τίποτα στην τύχη. Δηλαδή, μαζευόμαστε 10 άτομα και λεγόμαστε σωματείο, σωματεία σφραγίδες, όπως τα λέγαμε ή σωματεία με προπονητές ανύπαρκτους, που τελικά υπονόμευαν τα παιδιά και τον αθλητισμό και δεν ωφελούσαν. Άρα, λοιπόν, επί της αρχής, επειδή είμαστε θετικοί σε αυτή τη θέση, προέκυψε ότι έχουμε πρόβλημα με τους προπονητές όσον αφορά τον αριθμό τους. Δεν έχουμε πολλούς προπονητές όσον αφορά τη βαθμολογία τους α, β, γ επιπέδου πτυχίου και αναγκαζόμαστε να δώσουμε μία παράταση, μέχρι να βγουν από τις σχολές, που τώρα διδάσκονται περισσότεροι προπονητές για να μπορέσει να λειτουργήσει απόλυτα αυτή η διαδικασία των προπονητών. Άρα, διατηρούμε τους προπονητές, παρατείνουμε στο μέλλον τις διακρίσεις αυτές τις τρεις, επιπέδου α επιπέδου β, επιπέδου γ. Αυτή είναι ακόμα μία διάταξη με αθλητικό πρόσημο.

Διάταξη επόμενη, θέματα, τα οποία αφορούν τις θητείες. Είναι γνωστό, ότι με αυτό το νομοσχέδιο καταργούμε την ηλικιακή διάκριση των 70 ετών, κάτι το οποίο αφορά όχι πολύ κόσμο, αφορά μόνο 62 ομοσπονδίες, που συνολικά κατά μέσο όρο έχουν 20 άτομα. Άρα, να ξέρουμε λοιπόν ότι προσδιοριζόμαστε σε ένα πολύ μικρό περιβάλλον, σε ένα μικρόκοσμο και μιλάμε μόνο γι’ αυτό το μικρόκοσμο. Το ερώτημα είναι, πώς θα είμαστε πιο αποδοτικοί, πιο αποτελεσματικοί, πιο δίκαιοι και καταργήσαμε την ηλικιακή διάκριση, γιατί θεωρήσαμε ότι έκλεισε ένα κύκλο. Υπήρξαν αντιρρήσεις, υπήρξαν ενστάσεις. Πάμε σε μια άλλη αντίληψη, στην αντίληψη των θητειών, δηλαδή να υπάρχει ένα περιβάλλον χρόνου μέσα από τον οποίο οποιοσδήποτε θα μπορέσει να προσφέρει σε αυτό το χρονικό διάστημα τις υπηρεσίες του στην αθλητική του οργάνωση, στην ομοσπονδία. Βάλαμε ένα όριο 20 ετών. Άκουσα τις ενστάσεις που υπάρχουν από όλα τα κόμματα. Κρατάμε τις επιφυλάξεις μας. Γίνεται μια συζήτηση γι’ αυτό, αλλά μόνο γι’ αυτό. Δεν υπάρχει κάτι το οποίο να είναι τόσο αρνητικό και αν ακόμα διατηρηθεί αυτή η διάταξη. Νομίζω ότι 20 χρόνια προσφοράς ανιδιοτελούς σε μία ομοσπονδία, 20 χρόνια σε μία ομοσπονδία, κάποιος έχει να δώσει ότι έχει να δώσει, αλλά εν πάση περιπτώσει άκουσα τις απόψεις σας και είμαι από τους ανθρώπους που ακούω. Την Τετάρτη θα έρθουμε μαζί με τις άλλες δυο, τρεις τροπολογίες να κλείσουμε και οριστικά αυτό το ζήτημα.

Η τελευταία αφορά τις λέσχες. Ήταν η τέταρτη παρέμβαση που κάναμε με το νομοσχέδιο του ν.5085/2024. Υπήρχε εκκρεμότητα νόμου, όσον αφορά το χρόνο εφαρμογής 20 Αυγούστου του 2024, οι ΠΑΕ, οι ποδοσφαιρικές ανώνυμες εταιρείες είναι υποχρεωμένες να δηλώσουν στο Υπουργείο Αθλητισμού τη λέσχη την οποία θέλουν. Είναι το θέμα των λεσχών μεγάλο ζήτημα, έχουν συζητηθεί και γραφτεί πάρα πολλά γι’ αυτό το θέμα και άρθρα και σκέψεις και έχει αναλωθεί πολύ μελάνι. Τώρα έχουμε φτάσει με το νόμο μας, ότι κάθε ΠΑΕ θα πρέπει υποχρεωτικά να έχει μόνο μία λέσχη αναγνωρισμένη. Αυτό ρυθμίζεται με αυτή τη διάταξη και κλείνει το κεφάλαιο το συγκεκριμένο με αυτή τη διάταξη. Αυτές είναι οι διατάξεις μας. Όλες έχουν μόνο αθλητικό πρόσημο, ούτε κομματικό ούτε ιδεολογικό και έρχονται να συνδεθούν με αυτά που έρχονται. Δηλαδή, με την έναρξη του πρωταθλήματος τη νέα αγωνιστική περίοδο, με το νόμο περάσαμε με θετικό πρόσημο και με διευρυμένη σύνθεση των κομμάτων και να φέρουμε το καλύτερο δυνατό αποτέλεσμα.

Θέλω να σας παρακαλέσω για αυτές τις διατάξεις, δεν έχει τόσο πολιτικό αντίκτυπο να δώσετε μια θετική ψήφο. Ζητάω την ψήφο σας, γιατί αυτή η ψήφος σας θα κάνει πιο ισχυρή αυτή την προσπάθεια που κάνουμε για την αθλητική βία και την αθλητική παραβατικότητα. Όταν σας λέω ότι δεν έχει κανένα ιδεολογικό ή κομματικό πρόσημο, πιστέψτε με είναι μόνο το αθλητικό πρόσημο. Δεν είναι σε τίποτα να ψηφιστούν διατάξεις που σας περιέγραψα μία προς μία, οι οποίες δεν έχουν τίποτα το αρνητικό παρά μόνο θετικό και λύνουν κάποιες εκκρεμότητες από το παρελθόν. Αυτά είχα να σας πω, να σας ευχαριστήσω που με ακούσατε. Την Τετάρτη θα είμαι εδώ, θα κλείσουμε οριστικά το θέμα των θητειών όσον αφορά το εκκρεμές ζήτημα και θα υπάρξουν και δύο ακόμα τροπολογίες κατά πάσα πιθανότητα με θετικό αθλητικό πρόσημο και αυτές και τίποτα αρνητικό.

Έχουμε πολλά να πούμε για τον αθλητισμό, υπάρχουν πάρα πολλά ζητήματα και θέλω να γίνει και μια ενημέρωση της Βουλής, κύριε Πρόεδρε, για τις αθλητικές εγκαταστάσεις, για όλα αυτά τα οποία έχουμε μπροστά μας. Έχουμε μπροστά μας Ολυμπιακούς Αγώνες, την Πέμπτη θα αναχωρήσω, δεν θα είμαι στην Ολομέλεια, αν η Ολομέλεια θα είναι την Παρασκευή, είναι η πρώτη φορά που θα συμβεί να έχω νομοσχέδιο και να απουσιάζω από τη Βουλή, είμαι θεσμικά όμως δέσμιοι αρμοδιότητα, υποχρεωμένος να βρίσκομαι στην έναρξη των Ολυμπιακών Αγώνων, θα επισκεφτώ το Ολυμπιακό Χωριό και τους αθλητές μας, γιατί είμαι ο Υπουργός Αθλητισμού, ζητώ εκ προοιμίου ένα συγγνώμη από τη Βουλή, αλλά έτσι είναι τα πράγματα, δυστυχώς, περίμενα ότι θα είναι άλλη ημερομηνία το νομοσχέδιο, καθυστέρησε, ήρθε ακριβώς στην κόψη του ξυραφιού.

Και πάλι να σας ευχαριστήσω, οτιδήποτε θέλετε είμαι στη διάθεσή σας και εύχομαι να δείτε με θετικό μάτι και με καθαρή πρόθεση όπως και εγώ σας εξήγησα τις συγκεκριμένες διατάξεις.

Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει ο κ. Κατσιβαρδάς.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Αξιότιμε, κύριε Πρόεδρε, αξιότιμε, κύριε Υπουργέ, κυρίες και κύριοι συνάδελφοι, καταρχάς, εγώ μολονότι το συγκεκριμένο σχέδιο νόμου είναι ερανιστικό και ενσωματώνει φαινομενικά αποσπασματικά κάποιες διατάξεις, φρονώ ότι βρίσκεται προς την ορθή κατεύθυνση, διότι εξ αντιδιαστολής με τις παρούσες αντίξοες συνθήκες, ανατέμνει κάποιες παθογένειες του παρελθόντος, επιχειρεί να θεραπεύσει κάποια αβλεπτήματα, ως εκ τούτου, λοιπόν, κινείται καθολικώς ως προς την ορθή κατεύθυνση, προάγοντας κάποιες ρηξικέλευθες τομές, οι οποίες πρέπει να θεαθούν υπό την αντικειμενική οπτική γωνία του παραχθεισομένου αποτελέσματος προς την κοινωνία, προς την εκπαίδευση και εν γένει προς την υπηρεσία του δημοσίου συμφέροντος.

Αυτό που θέλω να πω, διότι ήκουσα μετά τεταμένης προσοχής και τα υπόλοιπα κόμματα, τα οποία επιχείρησαν κάπως να υπαγάγουν τις διατάξεις αυτές στο υπό την κομματική εκδοχή, υπό τα δικά τους ματογυάλια, εδώ στην προκειμένη περίπτωση, κατά την ταπεινή μου υποκειμενική γνώμην ως ανεξάρτητος βουλευτής, σταχυολογώ, για να μην καταχρώμαι και του χρόνου, ορισμένες διατάξεις περί της ασύγχρονης εκπαιδεύσεως ή μη. Βεβαίως, συμφωνώ, εδώ ήταν σαφές, ότι η διά ζώσης εκπαίδευση ουδόλως υποκαθίσταται, απλώς η τηρητέα διαδικασία σε εξαιρετέες περιπτώσεις, οι οποίες δικαιολογούνται βάσιμα, χάνουν του δημοσίου συμφέροντος, ένεκεν και συνεπεία της εμπειρίας της πανδημίας είναι ουσιαστικά η ψηφιακή πραγματικότητα. Αυτό είναι ένα αντικειμενικό γεγονός, ουδείς έχουμε ακαδημαϊκούς και στην αίθουσα και από την Αντιπολίτευση βέβαια, αλλά και ο κ. Εισηγητής και ούτω καθεξής.

Επίσης, ο επαγγελματικός προσανατολισμός, δεν αναλύω παραπάνω, η διαδικασία της δημιουργίας ενός αυθυγενούς και αυτοφυούς σχολείου σε ακριτικές περιοχές, όπως το παράδειγμα της Γαύδου, όπως αναφέρθηκε, επίσης το αυτό στο άρθρο 14, δεν δημιουργεί μια ελιτίστικη στάση, αντιθέτως, προάγει μια συνθετική πραγματικότητα και διατηρεί ίσες αποστάσεις τόσο στον ιδιωτικό όσο και στο δημόσιο τομέα.

Το αυτό επί τροχάδην στο άρθρο 45, που φέρει τον τίτλο «Κατ’ οίκον διδασκαλία ή διδασκαλία σε νοσηλευτικά ιδρύματα μαθητών που αντιμετωπίζουν σοβαρά προβλήματα υγείας» βεβαίως φέρει μια καινοτομία, όπως και στο άρθρο 70, που διασφαλίζει κάποιες εγγυητικές προϋποθέσεις και φέρει τον τίτλο «Θρησκευτικές Κοινότητες, τροποποίηση παράγραφος 1, προσθήκη του άρθρου 18 στο νόμο 4301/2014».

Ως εκ τούτου, λοιπόν, θεωρώ ότι είναι στη σωστή κατεύθυνση για τους λόγους, που προεξέθεσα. Όμως, μια παρατήρηση στο άρθρο 42, όπου θεωρώ ότι θα ήταν λυσιτελέστερο να απαλειφθεί η παράγραφος δ΄ και να μην υπόκειται σε αυτόν τον περιορισμό. Δηλαδή, η παράγραφος δ΄ επί του τροποποιηθησομένου που αναφέρει ότι το γνωστικό τους αντικείμενο περιλαμβάνεται στο μητρώο γνωστικών αντικειμένων του τμήματος υποδοχής.

Εγώ θεωρώ, κρίνω, επιχειρηματολογώ, μόνον επί του εδαφίου. Αν απαλειφθεί, θα επιφέρει ένα πιο γόνιμο αποτέλεσμα επί του συνόλου της διάταξης του άρθρου 42. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Σας ευχαριστώ όλους.

Επανερχόμαστε στις 10:00΄ την Τετάρτη για την τέταρτη και τελευταία συνεδρίαση μας.

Λύεται η συνεδρίαση.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Βλάσης Κωνσταντίνος, Βλαχάκος Νικόλαος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Καλλιάνος Ιωάννης, Καπετάνος Χρήστος, Κατσανιώτης Ανδρέας, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Κυριάκης Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Μονογυιού Αικατερίνη, Μπαρτζώκας Αναστάσιος, Οικονόμου Θωμαΐς (Τζίνα), Πασχαλίδης Ιωάννης, Παππάς Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Ακρίτα Έλενα, Αυλωνίτης Αλέξανδρος – Χρήστος, Βέττα Καλλιόπη, Θρασκιά Ουρανία (Ράνια), Καλαματιανός Διονύσιος- Χαράλαμπος, Λινού Αθηνά, Μάλαμα Κυριακή, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Μεταξάς Βασίλειος, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Αναγνωστοπούλου Αθανασία (Σία), Τζούφη Μερόπη, Κουρουπάκη Ασπασία, Τσιρώνης Σπυρίδων, Καραναστάσης Αδαμάντιος, Μπιμπίλας Σπυρίδων, Κόντης Ιωάννης, Χαλκιάς Αθανάσιος, Κατσιβαρδάς Χαράλαμπος και Μανούσος Γεώργιος.

Τέλος και περί ώρα 18.25΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΧΡΙΣΤΟΔΟΥΛΟΣ ΣΤΕΦΑΝΑΔΗΣ ΑΓΓΕΛΙΚΗ ΔΕΛΗΚΑΡΗ**